Pasukan petugas, kerajaan akan mohon batal saman Tommy Thomas berhubung memoirnya

Pasukan petugas khas dan kerajaan akan memohon untuk membatalkan saman pemula dikemukakan bekas Peguam Negara Tommy Thomas, berhubung laporan siasatan mengenai kandungan memoirnya bertajuk "My Story: Justice In the Wilderness".
Thomas selaku plaintif, memfailkan saman itu dengan menamakan pengerusi pasukan petugas khas itu, Fong Joo Chung, enam ahli pasukan itu dan kerajaan sebagai defendan.
Selain Fong, ahli pasukan petugas itu ialah Hashim Paijan, Junaidah Kamaruddin, Jagjit Singh Bant Singh, Shaharudin Ali, K Balaguru, Farah Adura Hamidi dan Mohd Najib Surip.
Peguam kanan persekutuan Shamsul Bolhassan mewakili kesemua defendan ketika dihubungi pemberita berkata permohonan itu, akan difailkan pada atau sebelum 15 Disember ini.
“Kesemua defendan akan memohon untuk membatalkan saman, atas alasan pernyataan tuntutan plaintif mendedahkan kausa yang tidak munasabah, remeh dan suatu penyalahgunaan proses mahkamah,” katanya.
Sementara itu, peguam Lai Wei Shiung mewakili Thomas berkata pada pengurusan hari ini, hakim Mahkamah Tinggi Wan Ahmad Farid Wan Salleh, menetapkan pengurusan kes selanjutnya pada 12 Januari tahun depan.
Thomas, yang merupakan peguam negara antara Jun 2018 hingga Februari 2020, memohon pengisytiharan bahawa, laporan bertajuk "Laporan Pasukan Petugas Khas – Siasatan Ke Atas Dakwaan-Dakwaan Dalam Buku Bertajuk My Story: Justice In The Wilderness", merupakan dokumen tidak sah dan bertentangan dengan undang-undang.
Dalam saman pemula itu, beliau berkata penerbitan laporan itu melanggar Seksyen 499 dan 500 Kanun Keseksaan dan/atau Seksyen 233 Akta Komunikasi dan Multimedia 1998.
Beliau juga memohon deklarasi bahawa penerbitan laporan itu oleh kerajaan, melanggar haknya terhadap reputasinya seperti yang dilindungi oleh Perkara 5(1) dan 13(1) Perlembagaan Persekutuan.
Buku tulisan bekas peguam negara itu diterbitkan pada Januari 2021 dengan pelbagai kontroversi, menyebabkan Kabinet pada 8 Oktober 2021 menubuhkan pasukan petugas khas, untuk menjalankan kajian awal ke atas pendedahan terkandung dalam buku tersebut.
Pada 13 Oktober lalu, kerajaan menyahklasifikasi laporan pasukan petugas khas itu, antara lain mengesyorkan supaya Thomas disiasat atas kemungkinan pelbagai kesalahan.


Aidiladha: Mencari Tuhan dengan usaha meringankan beban manusia

Hari ini, kita menyambut Aidiladha dalam suasana yang berbeza. Tidak seperti tahun-tahun kebelakang yang menyaksikan jutaan umat Islam dari segenap penjuru dunia berkumpul di Padang Arafah pada 9 Zulhijjah untuk melaksanakan rukun Islam kelima tersebut. Tidak kalah meriah, di masjid, surau serta dewan orang ramai di tempat kediaman kita, deretan lembu, kambing dan unta beratur sambil menunggu pengumaman dari pembesar suara mengumumkan nama-nama peserta korban.Pandemik Covid-19 telah mengubah lanskap beragama kita. Pagi ini, tidak seperti kebiasaannya kita tidak lagi beratur di pili-pili air masjid untuk mengambil wudhu’, masjid dan surau juga tidak lagi penuh dengan perantau yang pulang ke kampung untuk menyambut hari raya dengan keluarga, tidak ada lagi kedengaran imam mengingatkan para makmum, ”…rapatkan saf..” dan tidak ada lagi kunjung mengunjung seperti kebiasaanya.Belajar dari Siti Sarah & Siti Hajar – Wira yang tak didendangNamun, ada satu yang masih sama. Kita masih bercerita tentang pengorbanan Ibrahim dan anaknya Ismail serta bagaimana Allah SWT menggantikan tengkuk Ismail yang bakal disembelih oleh bapanya sendiri dengan seekor kambing. Saya kadang tertanya-tanya, selain Ibrahim dan Ismail adakah watak-watak lain yang signifikan dengan cerita pengorbanan.Siti Sarah, isteri kepada Ibrahim juga bekorban, dia telah merelakan dirinya dimadu semata-mata untuk memberikan peluang kepada Ibrahim mendapat zuriat. Siti Hajar juga bekorban. Kerana kecemburuan Siti Sarah, dia telah dibawa oleh Ibrahim ke sebuah lembah yang tandus dan kering dan ditinggalkan seorang diri bersama anak yang masih bayi tanpa sebarang bekalan.Sebelum ditinggalkan sendiri bersama sang bayi, Siti Hajar menarik baju Ibrahim dan berkata, “Wahai Ibrahim, ke manakah engkau akan pergi meninggalkan kami sendirian di sini? Sedangkan kau tidak memberikan kami sebarang bekalan…” Ibrahim diam tidak menjawab. Sehingga Siti Hajar bertanya berkali-kali kerana khuwatir mereka akan mati di tengah lembah yang tandus tanpa sebarang bekalan.Setelah berkali-kali di asak dengan pertanyaan, Siti Hajar berkata, “Wahai suamiku, adakah Allah SWT yang mewahyukan kamu untuk melakukan untuk meninggalkan aku disini bersama dengan putera mu?” Ibrahim hanya menjawab singkat, “Ya” lalu meninggalkan Siti Hajar bersama puteranya yang masih bayi. Siti Hajar berkata, “Aku yakin, jika ini wahyu dari Allah, Dia tidak akan membiarkan kami…” Luar biasa.Kemudian terjadilah kisah yang masyhur Siti Hajar berlari-lari di antara Bukit Safa dan Bukit Marwa mencari air untuk menghilangkan haus sang anak setelah ditinggalkan sendirian tanpa sebarang bekalan oleh sang suami.Bayangkan tanpa Siti Sarah yang merelakan dirinya untuk dimadu walaupun sakit, Ibrahim tidak akan berkahwin dengan Siti Hajar dan memperolehi Ismail. Tanpa kesetiaan dan pengorbanan Siti Hajar yang rela ditinggal Ibrahim dengan anaknya yang masih kecil tanpa sebarang bekalan makanan, mustahil Ibrahim punya putera untuk dikorbankan. Dan tanpa, Ismail yang patuh kepada arahan Tuhannya dan bersedia untuk disembelih oleh sang bapa, mungkin cerita yang sering kita dengar hampir setiap tahun sewaktu Hari Raya Aidiladha tidak ada. Barangkali juga, syariat korban atau sembelihan haiwan ternakkan yang kita praktikkan sewaktu perayaan Aidiladha ini tidak ada.Rom tidak dibangun dalam satu hari. Begitu juga syariat korban tidak hanya berkelindan pada sosok Ibrahim dan Ismail sahaja. Ada cerita pengorbanan perempuan yang terluka dan tersakiti di sana yang disimpan tidak diceritakan. Luka Siti Sarah dan Siti Hajar.Hari ini, 20 Julai 2021, Ibrahim, Siti Sarah, Siti Hajar dan Ismail telah lama meninggalkan kita dan kembali keharibaan Penciptanya. Tetapi cerita mereka masih diulang-ulang dan dikenang. Kenapa?Tahun ini usia saya 35 tahun, tidak pernah saya menyaksikan dalam usia yang singkat ini, penderitaan dan pengorbanan yang lebih besar melainkan sewaktu kita diuji oleh Allah SWT dengan pandemik ini.Berapa ramai dari kalangan kita yang kehilangan insan tersayang dan mereka tidak mengeluh sedikit pun? Berapa ramai dari kalangan kita yang terpaksa mengangkat bendera putih kerana tidak ada apa lagi yang tersisa di dapur untuk dimakan?Berapa ramai antara kita yang hilang pekerjaan dan berusaha ke hulu dan ke hilir mencari pekerjaan apa pun untuk terus hidup dan bertahan? Berapa ramai antara kita yang diusir dari kediamannya yang tidaklah semewah mana kerana tidak mampu lagi untuk membayar sewa? Hari ini, ketika kebiasaannya kita sedang bergembira berkumpul bersama keluarga mungkin sekarang kita sedang sendirian di rumah.Dan jika kita punya pilihan, tentu kita tidak ingin sendiri. Seperti Ibrahim, mungkin jika punya pilihan, dia tidak mahu mengorbankan anaknya. Jika Siti Sarah punya pilihan, mungkin dia tidak mahu suami yang disayanginya berkahwin satu lagi. Jika Siti Hajar punya pilihan, mungkin dia juga tidak mahu ditinggal sendiri di tengah-tengah lembah tandus tanpa bekalan makanan. Dan jika Ismail punya pilihan, mungkin dia tidak mahu disembelih oleh sang ayah. Mungkin…Mungkin… Tuhan sedang mempersiapkan kita untuk menghadapi hari ini dengan belajar dari derita dan pengorbanannya keluarga Ibrahim.Memanusiakan ritual ibadahDi sisi yang lain, Aidiladha tidak sewajarnya dipandang dari aspek falsafah dan ritualnya sahaja, sebagaimana yang biasa difahami oleh kebanyakkan dari kita. Terlebih penting dari itu adalah bagaimana falsafah, ibrah dan ritual korban mampu memberikan dampak kepada kehidupan sosial manusia.Di dalam perbincangan fekah misalnya, berkorban atau menyembelih binatang ternakan boleh dikatakan satu bentuk ibadah yang diimani apa adanya. Setidaknya itulah yang difahami oleh sebahagian ilmuan sejak dari zaman Rasulullah SAW sehingga sekarang, sehingga nanti ritual ini tidak lebih dari ritual biasa yang tidak mempunyai dampak sosial kepada manusia.Di sisi yang lain, sebahagian ilmuan memandang bahawa pelaksanaan ritual tidak datang dalam ruang yang hampa atau kosong melainkan pasti ada manfaat dan sisi kemanusiaan padanya. Begitulah juga dengan ritual penyembelihan binatang ternakan atau korban.Di dalam mazhab Syafie, berkorban atau menyembelih binatang ternakan adalah sunat muakkad , iaitu unat yang sangat dituntut untuk dilaksanakan. Daging binatang korban ini kemudian akan dimakan dan dikongsi kepada jiran tetanga serta meraka yang miskin dan tidak berkemampuan dari sudut ekonomi.Sehingga nanti di dalam perbahasan fekah kita akan bertemu dengan perbincangan apakah boleh sekiranya daging korban yang diberikan kepada mereka yang miskin, dijual dan wang hasil jualan tersebut digunakan untuk membeli keperluan-keperluan lain yang lebih diperlukan. Kenapa persoalan seperti itu terjadi?Nah, di sinilah sisi kemanusiaan dalam ritual hadir. Tidak semua orang memerlukan daging untuk dimakan. Ada yang memerlukan wang untuk membayar sewa atau membeli makanan bagi si kecil yang kelaparan, membayar bil internet supaya anak-anak boleh menyambung persekolahan secara atas talian dan banyak lagi alasan.Menurut saya, daripada kita berhabis wang ratusan dan ribuan ringgit untuk berkorban binatang yang pada akhirnya tidak memberikan apa-apa manfaat kepada manusia melainkan kenyang buat sementara waktu atau merasakan benar sendiri bahawa inilah cara untuk mendekatkan diri dengan Tuhan, ritual ibadah korban ini harus ditinjau ulang, setidaknya di waktu pandemik ini. Tanpa menafikan sisi ritual ibadah korban yang mempunyai status tertentu, yang lebih afdal atau utama pada ketika ini adalah bantuan kepada dhuafat atau kelompok rentan disekeliling kita dalam bentuk wang dan bukannya mengagihkan daging korban.Dan ini bukanlah sesuatu pandangan yang baru dan asing. Ibnu Qudamah Al Maqdisi dalam kitabnya, Al Mughni (Jilid 11 Hal 36) mengutip beberapa riwayat daripada Aishah Binti Abu Bakar dan Bilal Bin Rabah yang lebih cenderung untuk menginfakkan wang berbanding menyembelih binatang, kerana impak sosial yang lebih besar kepada masyarakat. Pendapat Aishah dan Bilal ini kemudian diikuti oleh sejumlah ulama semisal Al Sya’bi dan Abu Tsaur.Ini mungkin sebahagian dari kritik saya atas ritual dan ibadah yang menurut saya wajar diulang fikir. Kita tidak perlu sentiasa mendongak ke langit untuk mencari redha Tuhan. Kerana selalunya redha Tuhan ada pada tangan para dhuafat (kelompok marginal). Adakah kita lupa, Rasulullah SAW berpesan, “Carilah keredhaan Tuhanmu melalui pada para dhuafat (kelompok marginal) di antara kamu. Sesungguhnya, kamu diberikan rezeki dan bantuan (oleh Allah SWT) disebabkan oleh mereka” (Al Musnad Jilid 5 Hal 198).Allahu Akbar, Allahu Akbar Wa Lillahi Al Hamd.Selamat Hari Raya Aidiladha.Afiq Mohd Noor adalah seorang pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Warisan akan bertanding 3 kerusi Parlimen di Perlis

Warisan akan bertanding di kesemua tiga kerusi Parlimen, dan enam daripada 15 kerusi Dewan Undangan Negeri (DUN) Perlis pada Pilihan Raya Umum ke-15 (PRU15), kata Pengerusi Warisan Perlis Abdul A'zib Saad.
Beliau berkata Warisan akan bertanding di semua kerusi Parlimen iaitu Arau, Padang Besar dan Kangar, manakala enam kerusi DUN yang bakal ditandingi akan diumumkan setelah mendapat persetujuaan daripada Presiden Warisan Mohd Shafie Apdal.
“Senarai nama calon telah diserahkan kepada pucuk pimpinan parti dan akan diumumkan dalam masa dua atau tiga hari lagi,” katanya ketika dihubungi hari ini, serta memberi bayangan dua calon DUN yang ditampilkan adalah anak muda tempatan berumur di bawah 30 tahun.
Warisan dilancarkan di Perlis pada Jun lepas oleh Shafie, dan PRU15 merupakan kali pertama bagi parti yang diasaskan di Sabah itu bertanding di Perlis.
Perlis mempunyai 15 kerusi DUN. Sebelum pembubaran DUN penggal ke-14 pada 14 Oktober, 10 kerusi diwakili Barisan Nasional (BN), tiga PKR dan dua PAS.
Suruhanjaya Pilihan Raya (SPR) menetapkan 19 November sebagai tarikh pengundian bagi PRU15, penamaan calon pada 5 November dan pengundian awal pada 15 November.


Sorry.


38% kanak-kanak divaksinasi, 67.4% dewasa terima dos penggalak

Sebanyak 22,476 kanak-kanak berumur antara lima dan 11 tahun telah menerima lengkap dua dos vaksin menerusi Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan laman web CovidNow, sejumlah 1,351,441 kanak-kanak daripada kumpulan umur yang sama atau 38% daripada populasi itu telah menerima sekurang-kurangnya satu dos vaksin.Sementara itu, 15,862,983 individu dewasa atau 67.4% daripada populasi itu di negara ini telah menerima dos penggalak, 22,955,496 individu atau 97.6% telah lengkap vaksinasi, manakala 23,231,190 atau 98.8% telah menerima sekurang-kurangnya satu dos vaksin.Bagi remaja berusia antara 12 dan 17 tahun, sejumlah 2,854,727 individu atau 91.8% daripada kumpulan itu telah lengkap divaksinasi, manakala 2,949,995 individu atau 94.9% menerima sekurang-kurangnya satu dos vaksin.Sebanyak 22,081 dos vaksin telah diberikan semalam, melibatkan 2,630 dos pertama, 8,155 dos kedua dan 11,296 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 69,016,063 dos.Sementara itu, menurut portal GitHub KKM, 28 kes kematian akibat Covid-19 direkodkan semalam dengan Perak dan Selangor merekodkan kematian tertinggi iaitu masing-masing enam kes diikuti Johor (lima), Pulau Pinang (empat), Negeri Sembilan (tiga), Pahang (dua) manakala Kedah dan Sarawak masing-masing satu kematian.


Pengguna LRT, bas Rapid KL disaran buat ujian saringan Covid-19

Penumpang yang menggunakan perkhidmatan transit aliran ringan (LRT) laluan Kelana Jaya pada waktu puncak pagi dan petang 1 Jun serta waktu puncak petang 3 Jun lepas disaran untuk menjalani ujian saringan Covid-19 susulan seorang penumpang disahkan positif Covid-19.Prasarana dalam satu kenyataan hari ini memberitahu unit perkhidmatan pelanggan Rapid KL telah menerima mesej daripada seorang penumpang wanita yang memaklumkan beliau disahkan positif Covid-19 pada lewat petang 3 Jun.Menurut kenyataan itu, wanita berkenaan turut berkongsi maklumat daripada MySejahtera untuk pengesahan perjalanan beliau pada dua hari berkenaan seperti berikut:Tarikh: 1 JunMasa perjalanan: 10.10 pagi (LRT Stesen Universiti ke Stesen Abdullah Hukum)Tarikh: 1 JunMasa perjalanan: 5:23 petang (LRT Stesen Abdullah Hukum ke Stesen Universiti)Tarikh: 3 JunMasa perjalanan: 9 pagi – Bas Rapid KL (WUW 4149) dari Stesen Universiti ke MidvalleyTarikh: 3 JunMasa perjalanan: 5.15 petang (LRT Stesen Abdullah Hukum ke Stesen Universiti)


Menteri, Jabatan Penjara 'kunci mulut' tentang lawatan istimewa Zahid, MKT Umno bertemu Najib

Kementerian Dalam Negeri (KDN) dan Jabatan Penjara berdiam diri daripada mengeluarkan kenyataan berhubung pendedahan Presiden Umno Ahmad Zahid Hamidi yang mendapat "layanan istimewa" ketika melawat Najib Razak di Penjara Kajang, Selangor.
Ini susulan kenyataan pemimpin Umno itu meluangkan masa hampir dua jam bersama Najib yang juga bekas perdana menteri dengan ditemani ahli Majlis Kerja Tertinggi (MKT) di Penjara Kajang, baru-baru ini.
Zahid turut mendakwa membawa makanan kegemaran Najib dan menikmatinya bersama.
"Kami sempat makan tengah hari bersama. Selepas setengah jam kami berjumpa, saya berjumpa empat mata pula dengan Najib selama 1 jam 30 minit,” katanya dipetik dalam ucapan gulung ketika Perhimpunan Agung Umno 2023 pada Sabtu.
MalaysiaNow sudah menghubungi Menteri Dalam Negeri Saifuddin Nasution Ismail dan setiausaha akhbarnya untuk mendapatkan penjelasan lanjut namun gagal.
Manakala pegawai perhubungan awam Jabatan Penjara hanya meninggalkan pesanan dan pertanyaan MalaysiaNow tanpa sebarang maklum balas.
Semalam, peguam Rafique Rashid menggesa kedua-dua pihak itu tampil menjelaskan persoalan-persoalan yang timbul selepas lawatan Zahid ke penjara.
Ini kerana, katanya, Zahid dan sekutunya jelas sudah melanggar peraturan dan undang-undang yang mesti dipatuhi dalam proses melawat banduan di setiap penjara dalam negara.
Antaranya tempoh masa 45 minit maksimum ditetapkan untuk setiap pelawat selain kawalan ketat oleh pegawai dan warden penjara.
Selain itu, sekatan masuk makanan dan minuman dari luar selain tiada sebarang peranti atau barangan dibenarkan bawa masuk ketika melawat.
Para pelawat juga tidak boleh berkomunikasi secara bersemuka dengan banduan sebaliknya bercakap menggunakan telefon dan dihalang oleh cermin kaca bagi mengelakkan sentuhan.
Tambahnya, segala prosedur dan proses lawatan yang dilalui oleh beliau sebagai peguam masih kekal dan tak pernah berubah.
Ini bermakna, katanya, pengalaman yang sama juga dilalui oleh ahli keluarga dan orang awam ketika melawat banduan di penjara.
"Mengapa lain pula ceritanya bila Zahid melawat Najib?"


60 kluster perayaan dilaporkan dalam tempoh 4 minggu, kata Noor Hisham

Sebanyak 60 kluster perayaan dilaporkan bermula 13 Mei hingga 10 Jun, dengan 58 daripadanya melibatkan sambutan Aidilfitri dan dua lagi kluster melibatkan Hari Gawai.Ketua Pengarah Kesihatan Dr Noor Hisham Abdullah berkata sebanyak 13,023 individu telah disaring dalam kluster itu dengan 3,511 kes positif Covid-19 telah dikenal pasti, menjadikan kadar positif adalah sebanyak 27%.Daripada jumlah kes positif tersebut, 20 kematian telah dilaporkan dan sehingga kini, 11 kes masih dalam rawatan di unit rawatan rapi (ICU).“Negeri-negeri yang mencatatkan bilangan kluster perayaan yang tertinggi adalah Sabah dengan 11 kluster (18.3%), Sarawak dengan lapan kluster (13.3%), serta Kedah dengan tujuh kluster (11.7%).“Situasi peningkatan kes dan kematian yang dilaporkan bagi kluster perayaan ini dianggap serius dan membimbangkan kerana berlaku dalam tempoh masa yang singkat.“Sekiranya masyarakat masih lagi leka serta tidak mengambil iktibar dan pengajaran dari aktiviti kunjung-mengunjung dan rentas negeri semasa musim perayaan tersebut, tidak mustahil peningkatan kes secara mendadak berulang di negara kita,” katanya dalam sebuah kenyataan.Sehubungan itu, Dr Noor Hisham berkata semua pihak perlu bertanggungjawab untuk melindungi golongan rentan, khususnya ibu bapa yang uzur di kampung halaman dengan tidak mendedahkan mereka kepada jangkitan virus Covid-19.Katanya, Malaysia wajar mencontohi negara jiran yang berjaya mengawal situasi pandemik Covid-19 dengan baik, sekali gus membuktikan kerjasama antara semua pihak dan kepatuhan yang tinggi kepada prosedur operasi standard (SOP), kehidupan kepada normal mampu menjadi kenyataan.“Rakyat Malaysia digesa untuk kekal duduk di rumah jika tiada keperluan mendesak di luar. Daftarkan diri anda dan ahli keluarga untuk mendapatkan vaksin Covid-19 bagi membentuk imuniti kelompok dan seterusnya mewujudkan persekitaran yang lebih selamat untuk semua lapisan masyarakat,” katanya.


Asasnya PAS lawan Umno untuk dapatkan undi Melayu

Dalam pilihan raya negeri Sabah, PAS berada dalam Perikatan Nasional (PN) yang bersekutu dengan Barisan Nasional (BN). PAS pula bersama dengan BN dalam Muafakat Nasional. Dalam BN ada MCA.PAS meminta peruntukan kerusi dalam pilihan raya negeri Sabah. Tetapi parti itu tidak memperoleh. Mungkin PN dan BN berpendapat MCA wajar diutamakaan daripada PAS yang tidak pernah menang di Sabah.Walaupun calon-calon PAS yang hendak diletakkan di Sabah adalah orang di negeri itu, tetapi parti itu adalah asal semenanjung. Begitu juga MCA. Semasa penubuhan Malaysia pada tahun 1963, parti yang mewakili orang Cina di Sabah ialah Sabah Chinese Association (SCA) yang merupakan salah satu komponen Perikatan Sabah.Politik Sabah dan Sarawak bukan merupakan teras dalam Malaysia. Tetapi ia menjadi amat penting apabila politik semenanjung menjadi tidak menentu dengan parti-parti politiknya berpecah dan tiada dapat sokongan padu.Semenanjung merupakan teras bagi politik negara ini dengan Sarawak dan Sabah turut berperanan untuk mengikut rentak bagi mendapatkan manfaat daripada pergolakan yang berlaku.Di semenanjung pula, teras politiknya terletak di kawasan-kawasan majoriti Melayu, iaitu di “Malay heartland”. Siapa yang berjaya meraih undi Melayu, mereka akan mengusai Malaysia. Walaupun parti-parti politik perlu juga memenangi kawasan campuran tetapi terdapat kepercayaan orang bukan Melayu akan turut menyokong pihak yang menang.Jadi itulah yang dijadikan strategi oleh Umno dan PAS ketika menjalinkan kerjasama dalam Muafakat Nasional sebaik saja BN kalah dalam Pilihan Raya Umum ke-14 (PRU14) pada 2018.Begitu juga kefahaman Bersatu apabila ia bertindak keluar daripada Pakatan Harapan (PH) untuk menjauhkan diri daripada DAP bagi mendapatkan undi Melayu. Malah Pejuang juga ditubuhkan atas nama kepentingan Melayu.Walaupun Umno sudah tidak dominan tetapi ia tetap merupakan parti terbesar dalam kerajaan PN dari segi bilangan kerusi. Ia tetap mahu kembali menjadi parti dominan.Penentangan terhadap Umno luar PN Yang menentang Umno di luar PN dari kalangan parti-parti Melayu kini ialah Pejuang, PKR dan Amanah. Tetapi Pejuang adalah teramat kecil untuk mengalahkan Umno. Bagaimanapun, ia merupakan parti yang serupa dengan Umno dari segi perjuangannya.Seperti mana juga Bersatu. Malah ketika Dr Mahathir Mohamad menubuhkan Bersatu, hasratnya adalah supaya parti itu akan menggantikan Umno untuk menjadi parti Melayu, tetapi bersih dan berintegriti.Tetapi Bersatu tidak dapat mengalahkan Umno dalam siri pilihan raya kecil zaman pemerintahan PH. Akhirnya ia turut bekerjasama dengan Umno dalam PN.Dr Mahathir tidak dapat menerima kerjasama itu dan beliau menubuhkan Pejuang untuk melawan Umno dan Bersatu. Tetapi ia amat kecil dan kelihatannya sukar untuk mengalahkan Bersatu, apatah lagi untuk menggantikan Umno.Amanah pula lebih tertumpu menentang parti asalnya, PAS daripada Umno itu sendiri. Walaupun semasa dalam PAS, merekalah teras kepimpinan parti itu dalam menentang Umno sejak tahun 1982, iaitu selepas kepimpinan Asri Muda dan PAS mengambil dasar Kepimpinan Ulama.Maka parti besar yang boleh melawan Umno adalah PKR. Tetapi parti ini tidak menampilkan sebagai parti Melayu seperti Umno, Bersatu dan Pejuang. Ia dipandang sebagai parti berbilang kaum dan pelbagai fahaman politik walaupun ketika penubuhannya pada tahun 1998, ia terdiri daripada orang Umno yang menentang Dr Mahathir.Tetapi dalam pilihan raya umum tahun 1999, PKR, ketika itu Parti Keadilan Nasional tanpa kepimpinan Anwar Ibrahim yang berada dalam penjara dibantu oleh PAS pimpinan Fadzil Nor dalam gabungan Barisan Alternatif (BA) bersama DAP dan Parti Rakyat Malaysia (PRM).Orang Melayu termasuk kalangan Umno yang marah pada Dr Mahathir mengundi PAS walaupun mereka tidak mendokong agenda parti itu. PAS memperoleh manfaat daripada keadaan itu kerana bukan saja memperolehi negeri Terengganu tetapi banyak kawasan Umno di Pantai Barat buat pertama kali dimenangi oleh parti itu.Begitulah peranan PAS sejak negara mencapai kemerdekaan pada tahun 1957. Ia menjadi parti utama dalam menentang Umno dengan membawa agenda Islam yang sukar hendak ditangkis, dan ada kalanya BN terpaksa menerima tuntutan parti itu bagi memelihara undi Melayu.Majoriti Melayu tetapi memilih Umno berbanding  PAS. Agenda Melayu Umno lebih sederhana dan praktikal berbanding agenda Islam PAS. Tetapi akan ada minoriti Melayu yang tegas menyokong PAS. Namun PAS menyedari mereka tidak akan dapat mengatasi Umno dan bersedia hanya untuk menjadi “kingmaker” yang berpengaruh.PAS wadah undi protes MelayuTetapi PAS tetap menjadi cabaran bagi Umno untuk mendapatkan undi Melayu. Ini kerana PAS sentiasa menjadi wadah bagi undi protes Melayu terhadap Umno. Apabila orang Melayu marah pada Umno, mereka akan mengundi PAS walaupun mereka tidak mendokong agenda agama parti itu. Ini berlaku pada tahun tahun 1969, 1990, 1999, 2008, 2013 dan 2018.Umno pula akan bermusuh dengan PAS apabila ia kuat. Apabila ia lemah, ia akan berbaik dengan PAS. Ini berlaku pada tahun 1974 apabila ia mewujudkan kerajaan campuran Perikatan-PAS yang membawa kepada penubuhan BN.Begitu juga dengan usaha Umno berbaik dengan PAS sejak selepas pilihan raya tahun 2008 sehingga tertubuhnya Muafakat Nasional selepas pilihan raya tahun 2018.PAS yang ditubuhkan pada tahun 1951 asalnya merupakan Biro Agama Umno. Ketika itu Umno lebih tertumpu pada hendak menyelamatkan hak-hak Melayu daripada soal agama. Tuntutan biro agama adalah sederhana iaitu seperti memperkemaskan pentadbiran pejabat agama, menyelaraskan undang-undang agama semua negeri, peruntukan untuk sekolah agama, menubuhkan mahkamah syariah, uni versiti Islam dan bank Islam. Kesemua tuntutan ini telah dilaksanakan pada zaman pentadbiran pertama Dr Mahathir.Ironinya, PAS yang bermula sebagai Persatuan Islam Se-Tanah Melayu ditubuhkan oleh pemimpin Umno yang menyokong Onn Jaafar. Beliau pula mencadangkan Umno dijadikan Pertubuhan Kebangsaan Malaya Bersatu dan di buka keahlian untuk bukan Melayu supaya memenuhi syarat British bagi mendapatkan kemerdekaan.Apabila Onn gagal, beliau keluar dan menub uhkan Parti Kemerdekaan Malaya (IMP), pucuk pimpinan PAS yang menyokong Onn menyertai IMP. Akibatnya PAS tiada pemimpin berkaliber.Mereka mengundang Dr Burhanuddin Al-Helmy yang baru dibebaskan dari tahanan Akta Keselamatan Dalam Negeri (ISA) sebagai pemimpin. Dr Burhanuddin adalah bekas ketua Parti Kebangsaan Melayu Malaya (PKMM), parti Melayu pertama dan Pusat Tenaga Rakyat (Putera).Ia mempunyai fahaman politik berbeza daripada Umno. ini kerana beliau adalah nasionalis kiri dan mempunyai elemen fahaman sosialis. Islam yang dibawanya juga berunsur kiri. Maka para pengikut beliau termasuk dari kalangan Hizbul Muslimin menyertai PAS. Parti Islam pertama Tanah Melayu ini pernah merupakan komponen Putera, gabungan pertubuhan kiri Melayu.Dr Burhanuddin mahu membawa PAS kepada jalur kiri dan bekerjasama dengan PRM pimpinan Ahmad Boestamam untuk melawan Umno. Tetapi tidak sempat, kesemua mereka dan banyak pemimpin kiri lain ditahan di bawah ISA.Maka kepimpinan PAS jatuh pada Asri. Walaupun Asri adalah bekas aktivis Hizbul Muslimin tetapi beliau membawa PAS ke aliran kanan. Beliau menampilkan isu-isu Melayu lebih daripada Umno. PAS mempertikaikan kerjasama Umno dengan MCA.Ternyata garis pelawanan ini berkesan dengan PAS berjaya memenangi Kelantan dan Terengganu dalam pilihan raya umum pertama Tanah Melayu lepas merdeka pada tahun 1959. Sejak itu PAS menjadi pencabar Umno walaupun tidak pernah mengalahkannya.Dari nasionalis ke kepimpinan ulamaKetika orang Melayu tidak puas hati dengan Tunku Abdul Rahman, mereka mengundi PAS sebagai protes dalam pilihan raya umum tahun 1969.Asri membawa PAS bekerjasama dengan Umno dalam BN tetapi banyak anggota parti tidak puas hati. Abdul Razak Hussein bagaimanapun memberi banyak ruang pada PAS dan muncullah syiar-syiar Islam dalam kerajaan.Tetapi tidak pada zaman Hussein Onn. PAS disingkirkan daripada BN dan kecundang dalam pilihan raya tahun 1978 dengan Kelantan juga sudah terlepas. PAS kembali menjadi parti pembangkang tetapi pada kedudukan lemah.Era Kebangkitan Islam pada tahun 1979 memperlihatkan PAS dan Asri tidak memperjuangkan agenda Islam. Anak-anak muda yang menyertai PAS melihat Asri dan penyokongnya sebagai nasionalis yang tidak berbeza daripada Umno.Di bawah Yusof Rawa, mereka mengenakan tekanan yang akhirnya membawa PAS menjadi parti Islam radikal. Mereka secara agresif melawan Umno. Tetapi PAS kalah teruk dalam pilihan raya tahun 1986. Ia tidak berupaya melawan Dr Mahathir yang mendapat sokongan Anwar Ibrahim dengan identiti Islamnya.Tetapi PAS terus menentang Umno melalui kerjasama dengan parti pembangkang lain. Pada mulanya mendokong Tengku Razaleigh Hamzah sebagai perdana menteri, dan kemudiannya Anwar.Sehinggalah pada tahun 2015, PAS menyokong Najib Razak dan Muhyiddin Yassin pada tahun 2020. Parti itu tidak lagi menentang Umno.Tetapi keadaan ini dijangka sementara kerana teras politik Melayu adalah persaingan antara Umno dan PAS. Penyelarasan politik Melayu akan terus berlaku dan ia akan menentukan masa depan negara.


Myanmar lanjutkan sekatan Covid-19 hingga akhir Disember

Myanmar melanjutkan langkah pencegahan Covid-19 sehingga 31 Disember, menurut kenyataan dikeluarkan oleh Jawatankuasa Pusat Pencegahan, Kawalan dan Rawatan Covid-19 pada Selasa.
Menurut jawatankuasa berkenaan, tempoh lanjutan itu merangkumi semua sekatan Covid-19 yang akan tamat tempoh pada 30 November, lapor Xinhua.
Langkah lanjutan itu meliputi semua perintah, pengumuman, arahan yang dikeluarkan sebelum ini oleh organisasi kerajaan dan kementerian masing-masing untuk membendung wabak itu, menurut kenyataan itu.
Sehingga Selasa, Myanmar merekodkan 633,217 jangkitan Covid-19 termasuk 19,488 kematian manakala 607,725 pesakit kembali pulih, menurut data kementerian kesihatan.


Dari cencorong ke Pop Yeah Yeah

Seingat aku ketika keluarga kami tinggal di rumah guru di Sekolah Tapak, kami sentiasa ada cencorong.Ini nama asal radio.Ini aku rasa dalam tahun 1955.Kemudian cencorong dipanggil radio.Ketika itu kami ada radio berjenama Grundig buatan Jerman.Radio ini menggunakan bateri air, sama seperti bateri kereta sekarang.Juga memerlukan wayar antena yang dipasang ke bumbung atap untuk mendapat pancaran gelombang yang jelas.Mengikut surah emak, semasa zaman Jepun tak ada siapa boleh mendengar radio.Jika diketahui oleh Kempeitai Jepun, “kepara potong”.Jepun melarang orang ramai mengetahui maklumat.Jepun takut orang ramai tahu tentang kejayaan Tentera Berikat membedil mereka.Sesudah Jepun kalah perang, Tanah Melayu kembali menjadi tanah jajahan Inggeris.Di zaman Inggeris ini juga tidak banyak rumah yang memiliki radio.Mungkin kerana harga sebuah radio agak mahal.Juga budaya moden belum lagi sampai ke pedalaman seperti Kampung Tengah.Di Kampung Tengah yang ada radio hanya Tok Sudin bekas sarjan polis.Tok Sudin ini menjadi punca sumber maklumat.Radio di rumah kami di Tapak diuruskan oleh kak lang aku.Dia yang tahu stesen, waktu dan rancangan apa.Kak lang aku tahu sama ada bateri ada lagi atau dah kering.Jika bateri habis ertinya seminggu kami tak mendengar radio.Emak wajib berbasikal lima batu ke Padang Lebar untuk menambah air bateri dari Panjang, tauke Cina pemilik kedai.Melalui Grundig ini aku mula berkenalan dengan R Azmi, Momo Latiff dan Rokiah.Nama seperti P Ramlee, Kasma Booty dan Normadiah juga mula aku dengar.Pada tahun 1955 keluarga aku berpindah ke Kuala Klawang, Jelebu.Radio Grundig mengikut sama.Kemudian kami membeli radio Grundig baru.Kali ini radio Grundig yang memakai bateri kering.Nama penyanyi yang aku kenali juga makin bertambah.Aku mula kenal dengan Oslan Husin, M Bakri dan S Effendi.Mereka penyanyi dari Indonesia.Juga penyanyi, perempuan Titiek Puspa.Penyanyi lagu Orang Putih aku tak tahu.Tapi aku teringat kak lang aku melekatkan gambar Ricky Nelson pada dinding rumah.Siapa Mamat Ricky ini aku tak tahu.Aku ada terbaca dalam Utusan Melayu tentang Nat King Cole, penyanyi kulit hitam dari Amerika Syarikat.Rencana tentang penyanyi “orang hitam” di Utusan Melayu ini membuka fikrah aku.Apabila kami berpindah ke Kampung Batu Serambai, Ulu Klawang pertama kali aku berkenalan dengan alat muzik dan pancaragam.Di Kampung Batu Serambai ada pancaragam Lambaian Desa.Aku melihat biola, gitar, marakesh, bonggo, tamborin dan akordion.Lambaian Desa ini dipimpin oleh Cikgu Jaaman Abu.Cikgu yang memperkenalkan aku dengan sajak “Aku” dan Chairil Anwar.Cikgu Jaaman ini mengesek biola dengan ranum.Sebulan sekali pada waktu malam dalam kedai kosong depan sekolah lampu gas akan dipasang.Ini tanda Lambaian Desa akan menjalankan latihan.Kami budak-budak kampung akan menebeng mendengar abang dan pakcik bermain muzik.Pagi memotong getah, petang ke sawah dan sebelah malam abang dan pakcik main muzik.Biasanya pancaragam Lambaian Desa dapat jemputan bermain ketika ada perkahwinan di sekitar Ulu Klawang.Pada tahun 1964, ketika aku dalam tingkatan satu dalam Sekolah Menengah Undang Jelebu, aku terbaca dalam akhbar Berita Harian tentang empat anak muda pemuzik dikejar oleh peminat.Aku ternampak gambar empat anak muda yang berambut panjang sedang disisir rambut oleh mak andam yang muda bergetah.Tahun 1964 ini juga aku mendengar dari radio lagu “Suzana” oleh M Osman.Mata dan telinga aku mula terbuka.Aku merasakan ada sesuatu yang sedang berlaku.Aku tidak tahu apa tapi inilah perasaan aku.Dalam tahun ini juga filem “A Hard Day’s Night” keluar. Heboh.Semua heboh tentang The Beatles.Empat orang anak muda berambut panjang dari Liverpool bermain tiga gitar dan satu dram sedang mengubah bunyi muzik.Filem ini tentang mereka.Di sekolah aku terdengar suara seorang pelajar menyanyi: “Deko abaeto kushki nahi akabar”, ini lirik lagu “I Want to Hold Your Hand” lagu The Beatles versi Hindustan.Tiba-tiba aku ternampak kain rentang The Beatles of Malaysia akan bermain di Ruby Theatre Kuala Klawang. Hebat. The Beatles ini memang hebat.Aku dengar ada empat orang anak Orang Putih yang berambut panjang dari Singapura menjadi The Beatles.Mereka main gitar, pukul dram dan menyanyi.Tapi aku tak ada modal nak menonton.Selepas The Beatles muncul pula Elvis of Malaysia di Ruby Theatre.Rocky Teoh anak muda dari Ipoh membawa Rock n Roll ke Kuala Klawang.Aku yang tak ada modal, hanya melihat pintu panggung.Tahun 1966 dunia anak muda Melayu gempar.A Ramlie dan The Rythm Boys meledak dengan lagu “Oh Fatimah” dan “Kenangan Mengusik Jiwa”.Salamah Basiron, minah pembuat lagu ini menjadi buah mulut anak muda.Macam mana rupa si Salamah ini aku tidak pernah melihat.Tetapi namanya di bibir anak muda.Dari segi sejarah anak muda Melayu Singapura dan Johor memulakan gelombang Pop Yeah Yeah.Jeffrydin dengan The Siglap Five, The Clan, Kassim Selamat dengan The Swallows.A Rahman Hasan dengan Orkes Nirvana.A Halim dengan De Fiction.A Rahman Onn, S Mariam dan penyanyi buta S Jibeng muncul menggelorakan budaya anak muda.Pop Yeah Yeah dan Rock n Roll sedang menggoncang Tanah Melayu.Tahun 1967 aku diterima menjadi warga asrama Sekolah Menengah Undang Jelebu.Aku membawa sebuah radio transistor plastik dengan dua bateri kering ke asrama.Sabtu malam Ahad warga asrama akan duduk di tangga hostel untuk mengikuti gelombang Radio Singapura, rancangan paling hot dan paling cool Penyanyi Pujaan Minggu Ini (PPMI).MIA, bukan missing in action tapi Mohamed Ismail Abdullah, pengacara rancangan satu jam ini menjadi nama sebutan seluruh anak muda yang merayakan kemudaan mereka.Anak muda yang memiliki hormat diri pasti tahu dan mengikuti perkembangan muzik pop.Aku masih ingat lagi pada masa yang sama saluran Inggeris juga ada rancangan Top of The Pop.Tan Swee Liong menjadi juruhebahnya.Program ini muncul pada pagi Sabtu.Sesekali aku ikuti juga Tan Swee Liong tapi tidak seperti mengikuti Mohamed Ismail Abdullah dari Radio Singapura bahagian Melayu.Mohamed Ismail Abdullah ialah sosok yang memperkenalkan perkataan “KUGIRAN”, kumpulan gitar rancak melalui rancangan popular PPMI.Ketika itu pada hemat aku hanya anak muda bergenre Mat Lebai dan Mat Bendul yang tidak tahu siapa itu Jeffrydin, S Jibeng, Kassim Selamat atau John Lennon.Mat Bendul juga pasti tidak pernah terbaca berita tentang S Mariam yang mini skirt nya mengancam kejantanan.Pada satu hari aku sampai ke Seremban.Bandar ini amat besar untuk aku, anak kampung dari Jelebu.Aku ke Seremban naik Bas Lim warna hijau. Tambangnya 80sen.Satu jam perjalanan dari Kuala Klawang ke Seremban.Khidmat bas Kuala Klawang ke Seremban ini satu jam sekali.Bermula dari jam 7.00 pagi dan bas terakhir dari Kuala Klawang jam 6.30 petang.Aku membuka mata melihat betapa banyak bas di stesen bas Seremban.Bas Utam Singh ke Port Dickson.Bas Union ke Kuala Pilah.Ada bas Foh Hup ke Kuala Lumpur.Bas Ganasan, Bas Eng Giap dan Southern ke Tampin Melaka dan Bas Lim ke Kuala Klawang.Semua ini untuk aku menunjukkan Seremban ini pusat dan bandar besar.Di belakang stesen bas ada kedai menjual itu dan ini.Kedai ini juga ada menjual surat khabar dan majalah.Di Kuala Klawang ada kedai serupa ini, S Dawood.Tapi kedai di Seremban ini lebih banyak bahan pilihan untuk dibaca.Maka di kedai ini aku bertemu kali pertama dengan Majalah Fab 208.Fab 208 adalah majalah muzik pop dan berita dan gosip tentang kugiran United Kingdom.Aku membeli senaskah berharga RM1.80.Agak mahal untuk aku.Tetapi aku bertekad untuk merayakan kemudaan dan Rock n Roll maka aku sanggup mengeluarkan duit sebanyak itu.Dari Fab 208 aku membaca berita Mick Jagger dan Marianne Faithfull.Aku membaca dan mengenal kugiran The Tremeloes.Juga kugiran Herman’s Hermits.Baru aku sedar selain dari The Beatles dan Rolling Stones ada ratusan lagi kugiran yang wujud di United Kingdom.Aku tidak menjadi pembaca Fab 208 yang setia.Pertama di Kuala Klawang majalah mingguan ini tidak ada dijual.Sesekali bila ada sesiapa nak ke Seremban aku akan meminta dibelikan Fab 208.Dari majalah Fab 208 minda aku mula menjangkau jauh keluar memecah bonsai minda Melayu.Di Kuala Klawang di sebelah hadapan panggung Ruby Theatre adalah tanah lapang.Di sini setiap tahun akan ada pertunjukan “funfair”.Kadang-kadang setahun dua kali.Funfair ini bukan satu yang istimewa.Mainan tikam menikam.Muzik dan joget moden.Main judi yang dibolehkan.Tapi akan meledak menjadi super hebat apabila ada penyanyi pop akan datang khusus di bawa ke funfair untuk membuat persembahan.Tiket masuk berharga 40 sen satu kepala.Tetapi apabila ada penyanyi pop atau bintang filem datang maka harga akan dinaikkan ke RM1.50.Aku ingat lagi tahun 1967-68, funfair kerap datang ke Kuala Klawang.Tauke funfair ini akan membawa datang penyanyi Pop Yeah Yeah dan bintang filem dari Singapura.Aku ingat lagi ditahun-tahun ini aku dapat melihat A Ramlie, Jeffrydin, M Ishak, S Mariam, A Rahman Hassan. Mereka datang membuat persembahan di funfair Kuala Klawang.Malah satu malam aku sendiri pergi ke belakang pentas untuk bertegur sapa dan meminta Eddie Ahmad yang dikenali dengan lagu “Aduh Seroja” menandatangani buku autograf aku.Penyanyi buta S Jibeng tidak pernah sampai ke Jelebu.Tapi ada kawan seasrama yang pergi ke Seremban untuk melihat konsert S Jibeng.Kawan aku membawa buku autograf untuk ditandatangani.Tetapi S Jibeng tidak menurunkan tandatangan.S Jibeng meletakkan cop mohor S Jibeng dengan ucapan selamat berkenalan.Sesekali bintang filem dari Singapura ada juga datang.Di funfair ini aku sempat melihat Normadiah, Rahmah Rahmat dan Hashimah Yon.Tahun 1967/68 ketika aku di hostel aku kerap membeli Fab 208.Melalui majalah ini aku mula mengikuti perkembangan muzik luar negara terutama muzik pop Inggeris terkini.Transistor kecil aku memainkan peranan amat penting.Dari transistor inilah aku mendengar pelbagai lagu Inggeris dan Melayu yang popular ketika itu.Aku mula mengenal Procul Harum dengan lagu “A Whiter Shades of Pales”.Aku amat tertarik dengan kugiran Herman’s Hermit.Aku menjadi hafiz kepada lagu “Bus Stop” Herman’s Hermit.Aku mula melihat ada gelombang anak muda.Tapi penglihatan dan pemahaman aku tidak teratur dan jelas.Aku belum memahami gelombang “counter culture” dari anak muda berambut panjang.Sebenarnya ketika ini anak muda Eropah memulakan gerakan “counter culture”, menolak gaya hidup ibu bapa mereka.Anak muda di Barat merasa bosan dengan cara hidup lama mereka.Maka muncul dengan gerakan Hippies.Hippies ini digambarkan dengan elegan sekali melalui lagu San Francisco oleh Scott McKenzie yang keluar dalam tahun 1967.Tahun 1968 ketika aku dalam tingkatan lima untuk merakamkan sejarah kemudaan aku: bersama tiga rakan seasrama bergambar dan berlagak.Kami berempat memanggil diri kami “D’ Duanders”.Tidak ada apa-apa makna.Kami berlagak seolah-olah kami satu kumpulan gitar rancak bernama D’ Duanders.Ketika ini kugiran tumbuh macam cendawan selepas hujan.Bila ada empat remaja, mereka akan menjadi satu kugiran.Di Jelebu, di setiap kampung ada kugiran.Di pekan Kuala Klawang muncul kugiran The Byrds yang aku sendiri menjadi pengikut setianya.Tahun 1968 aku wajib mengambil peperiksaan akhir Senior Cambrigde dan Malaysia Certificate of Educataion (SC/MCE).Bayangkan bagaimana susah dan payahnya untuk seorang anak muda yang sedang meremaja untuk mengatur waktu belajar yang bertembung dengan pelbagai tarikan Pop Yeah Yeah.Aku sedar aku wajib bersedia untuk mengambil peperiksaan.Maka aku dengan alim menelaah buku siang dan malam.Pada 5 April 1968 aku terbaca berita pembunuhan Dr Martin Luther King di Memphis, Amerika Syarikat.Amerika Syarikat meledak.Warga kulit hitam turun ke jalan raya memberontak atas kematian pemimpin mereka.Pada 3 Mei 1968 kota Paris pula meledak.Kali ini anak-anak muda berambut panjang keluar ke jalan raya.Aku membaca berita-berita ini di akhbar.Tapi aku tidak mengetahui isi berita ini secara mendalam.Aku tahu anak muda turun ke jalan raya di Paris.Tapi aku tidak tahu sebab musabab.Ketika ini aku sedang alim membuat persediaan untuk mengambil peperiksaan SC/MCE.


3 lagi sekolah di Perak ditutup akibat Covid-19

Sebanyak tiga sekolah di Perak diarah tutup selama tujuh hari mulai hari ini selepas terdapat jangkitan wabak Covid-19 dalam kalangan pelajar di sekolah berkenaan.Pengerusi Jawatankuasa Pendidikan, Pembangunan Modal Insan, NGO dan Masyarakat Sivil negeri Razman Zakaria berkata sekolah terlibat adalah Sekolah Kebangsaan (SK) Tanah Kebun di Parit Buntar dan SK Klebang Jaya serta Sekolah Menengah Kebangsaan (SMK) Aminuddin Baki, Chemor, kedua-duanya di Ipoh.Beliau berkata pihaknya dimaklumkan pelajar terbabit disahkan positif jangkitan Covid-19 pada 16 Oktober lepas.“Surat arahan penutupan sekolah selama tujuh hari sehingga 25 Oktober sudah dikeluarkan oleh Jabatan Pendidikan Negeri dan diedarkan ke sekolah terbabit bagi tujuan kerja-kerja pembersihan dan disinfeksi,” katanya dalam sidang media di sini hari ini.Penutupan terbaharu itu menjadikan jumlah sekolah yang ditutup di Perak disebabkan terdapat jangkitkan wabak Covid-19 membabitkan guru dan pelajar adalah sebanyak empat termasuk SK Lekir Batu 8 di Sitiawan, Manjung yang ditutup tujuh hari sejak 14 Oktober lepas.Sementara itu, enam sekolah di daerah Larut, Matang dan Selama yang ditutup tujuh hari sejak 12 Oktober iaitu SMK King Edward VII; SMK (P) Treacher Methodist; SK Convent Kota; SMK Bukit Jana, Kamunting dan SK Taman Jana, Kamunting yang semuanya di Taiping serta SK Ulu Mengkuang, Selama dibuka semula hari ini.


Chris Hipkins angkat sumpah sebagai PM New Zealand

Pemimpin Parti Buruh Chris Hipkins mengangkat sumpah jawatan sebagai perdana menteri New Zealand dalam satu majlis rasmi hari ini.
Ia berikutan peletakan jawatan perdana menteri Jacinda Ardern minggu lalu.
Parti Buruh memilih bekas menteri penyelaras Covid-19 dan polis Hipkins, 44, untuk memimpin parti itu dan negara pada Ahad.
Ini berlaku selepas peletakan jawatan mengejut Ardern, 42, yang berkata beliau "tidak mempunyai keupayaan lagi menjalankan tugas" untuk memimpin negara.
Ratusan rakyat berkumpul di perkarangan Parlimen ketika Ardern mengumumkan peletakan jawatan, dengan orang ramai dilihat tidak dapat menahan kesedihan.
Beliau kemudian menuju ke Government House, bagi menyerahkan surat peletakan jawatannya kepada Gabenor Jeneral Cindy Kiro.
Hipkins dan timbalannya Carmel Sepuloni – orang pertama berketurunan Kepulauan Pasifik memegang peranan itu – kemudiannya mengangkat sumpah, dalam satu majlis yang berlangsung beberapa minit.
Hipkins, yang setakat ini enggan mengulas mengenai dasar beliau sejak dipilih sebagai perdana menteri, akan mengadakan mesyuarat Kabinet pertamanya hari ini.
Dikenali sebagai "Chippy", Hipkins terkenal di kalangan rakyat New Zealand kerana kecekapannya dalam menangani Covid-19, walaupun beliau mengakui beberapa kesilapan dalam mengendalikan wabak itu dan berdepan kesukaran untuk mempertahan kerusi dalam pilihan raya umum Oktober lalu.
Tinjauan 1News-Kantar yang dikeluarkan pada Disember menunjukkan sokongan parti Buruh merosot kepada 33% daripada 40% pada awal 2022.
Ini bermakna parti itu tidak akan dapat membentuk majoriti walaupun bersama rakan gabungan Green Party yang memiliki 9% sokongan.
Parti pembangkang negara itu berjaya mendapat manfaat daripada kemerosotan parti Buruh.


Tinjauan dapati ramai yang ‘sering’ atau ‘kadang-kadang’ terima berita palsu

Sebuah tinjauan yang baru dilaksanakan mendapati 14% responden “sering” mempercayai berita palsu yang diperolehi daripada internet, dengan hanya satu pertiga daripada mereka akan memeriksa fakta berita yang diperolehi tersebut.Tinjauan itu dilaksanakan Pusat Penyelidikan UCSI melibatkan 1,116 rakyat Malaysia yang terdiri daripada 52.3% responden wanita dan 47.7% lelaki.Ketika ditanya berapa kekerapan mereka mempercayai berita palsu tersebut, 48% berkata “kadang-kadang”, sementara 31% lagi berkata “jarang-jarang” dan 6% lagi berkata tidak pernah.Sebilangan besar daripada responden berkata bahawa mereka menerima berita palsu di platform media sosial seperti Facebook dan Instagram (79.7%), diikuti aplikasi komunikasi seperti WhatsApp (67%).Lebih dari 43% responden menerima berita palsu di platform perkongsian video seperti YouTube sementara 23.1% menerimanya dari sumber media arus perdana seperti televisyen dan surat khabar, dan 8.1% lagi berkata mereka memperolehinya dari sumber lain.Dalam tinjauan tersebut, responden dibenarkan untuk memilih lebih dari satu pilihan.Ketika ditanya mengenai tindakan yang diambil oleh responden ketika berita palsu, 37.8% berkata mereka sama sekali tidak berkongsi berita demikian, sementara 37.5% berkata mereka kurang mempercayai maklumat yang dikongsi di WhatsApp dan aplikasi lain yang serupa.Sebanyak 36% berkata mereka kurang mempercayai media, 34.6% lagi menyatakan mereka menggunakan laman sesawang penyemak fakta berita seperti Sebenarnya.my, dan 21.8% berkata mereka jarang menggunakan internet.Tinjauan itu juga turut bertanya kepada responden apakah mereka mengetahui kewujudan undang-undang mengenai kesalahan menyebarkan berita palsu berkaitan Covid-19 dan proklamasi darurat.Lebih 67% berkata “ya” manakala 32.6% berkata “tidak”. Ketika ditanya adakah mereka sedar keperluan untuk memerangi aktiviti menyebarkan berita palsu, 80.2% berkata “ya” sementara hanya 19.8% berkata “tidak”.Dalam satu kenyataan, pusat penyelidikan itu berkata tinjauan tersebut menunjukkan bahawa sebahagian besar responden terdedah kepada berita palsu di media sosial dan melalui aplikasi komunikasi.“Hal ini adalah membimbangkan, kerana 62% responden mungkin sering (14%) atau kadang-kadang (48%) mempercayai berita palsu yang mereka lihat ketika awal-awal menerimanya,” katanya, sambil menambah bahawa kesedaran mengenai memerangi berita palsu kekal berada di tahap rendah.“Kita menerima banyak maklumat setiap hari dalam era digital ini, dan beberapa maklumat mungkin terdiri dari maklumat separuh benar atau tidak benar.”Bagaimanapun, ia tetap menyuarakan perlunya kebebasan pengguna dalam “mengelak dari berita tidak benar sejajar undang-undang dan polisi”, ia turut mengatakan: “Kebijaksanaan pengguna dan usaha untuk memeriksa fakta maklumat yang diterima adalah cara yang paling baik bagi melindungi diri kita daripada berita palsu.”


Rakyat Malaysia di Sri Lanka dinasihatkan sentiasa waspada, patuhi undang-undang

Suruhanjaya Tinggi Malaysia di Sri Lanka menasihatkan rakyat Malaysia di negara itu sentiasa berwaspada dan mematuhi peraturan serta undang-undang ditetapkan susulan situasi keselamatan di Sri Lanka. Dalam temu bual menerusi emel dengan Bernama, menurut suruhanjaya tinggi dalam situasi sekarang rakyat Malaysia dinasihatkan untuk sentiasa berada di rumah masing-masing.“Bagi rakyat Malaysia yang merancang ke Sri Lanka, mereka harus mempertimbangkan menangguhkan perjalanan sehingga perintah berkurung ditarik balik. Ini bagi mengelakkan kesulitan semasa ketibaan di Sri Lanka,” menurut suruhanjaya tinggi itu.Setakat ini terdapat 85 rakyat Malaysia berdaftar dengan suruhanjaya tinggi di Colombo.Kebanyakannya bekerja di Sri Lanka serta ahli keluarga mereka dan yang berkahwin dengan warga tempatan, sebahagian besar menetap di Colombo.Pihak suruhanjaya tinggi turut menyediakan pelbagai platform seperti Whatsapp, Facebook dan Twitter untuk memudahkan komunikasi dengan rakyat Malaysia. “Kami sentiasa bersedia untuk menghulurkan bantuan kepada mana-mana rakyat Malaysia yang dalam kesusahan,” menurut suruhanjaya tinggi itu. Suruhanjaya tinggi memaklumkan bahawa keadaan ekonomi Sri Lanka saat ini adalah kritikal kerana barangan keperluan seperti bahan api, gas memasak, ubat-ubatan dan barangan makanan tertentu tiada di pasaran.Selain itu, menurut suruhanjaya tinggi setakat ini syarikat Malaysia yang beroperasi di Sri Lanka tidak terjejas teruk. Pelaburan Malaysia di Sri Lanka kebanyakannya dalam sektor seperti telekomunikasi, teknologi maklumat (IT), kewangan, pembuatan pelincir dan perdagangan am. Jumlah pelaburan Malaysia di Sri Lanka adalah sekitar AS$2.6 bilion.Pada Isnin Perdana Menteri Mahinda Rajapaksa mengumumkan peletakan jawatannya.Sri Lanka yang didiami kira-kira 22 juta penduduk, kini bergelut dengan krisis eknomi yang disifatkan terburuk sejak memperoleh kemerdekaan pada 1948.


Malaysia mulakan pembelian vaksin Pfizer untuk vaksinasi kanak-kanak 5-12 tahun

Menteri Kesihatan Khairy Jamaluddin hari ini berkata Malaysia akan meneruskan pemerolehan vaksin Pfizer untuk vaksinasi kanak-kanak berusia 5 hingga 12 tahun, selain mempertimbangkan pilihan vaksin lain seperti Sinovac.Dalam ciapan Twitter, beliau berkata 82.4% remaja menerima sekurang-kurangnya satu dos vaksin Covid-19 sementara 62% lagi sudah lengkap divaksinasi.“Ini bermakna #ReopeningSchools secara selamat,” katanya.“Dengan Panel Pentadbiran Makanan dan Ubat-Ubatan (FDA) Amerika Syarikat mengesyorkan vaksin Pfizer untuk 5 hingga 12 tahun. Kami juga akan pertimbang pilihan lain seperti Sinovac.”Panel perubatan penasihat kerajaan AS mengesahkan suntikan Pfizer untuk kanak-kanak berusia lima hingga 11 tahun awal minggu ini, mengatakan manfaat yang diketahui daripada suntikan itu melebihi risikonya.Pentadbiran Makanan dan Ubat-ubatan AS (FDA) juga dijangka akan memberi persetujuan rasmi bagi suntikan vaksin tersebut tidak lama lagi.Minggu lalu, pihak Pfizer juga berkata vaksin keluarannya memiliki kadar keberkesanan lebih 90% dalam mencegah gejala Covid-19 dalam kalangan kanak-kanak berumur lima hingga 11 tahun.Program Imunisasi Covid-19 Kebangsaan (PICK) untuk remaja dilancarkan dilancarkan pada 8 September lalu.Sebelum ini, Khairy berkata PICK remaja adalah vaksinasi Covid-19 remaja terpantas di dunia.


Legenda bola sepak Maradona meninggal dunia pada usia 60 tahun

Legenda bola sepak Argentina Diego Maradona meninggal dunia pada Rabu, lapor agensi berita Sputnik memetik penyiar Argentina TN.Juara Piala Dunia 1986 itu berusia 60 tahun.Beliau dibawa ke hospital untuk pemeriksaan perubatan pada 30 Oktober, tetapi kemudiannya diumumkan menjalani satu pembedahan di bahagian kepala. Maradona dibenarkan pulang pada 12 November.Sementara itu, Agensi Anadolu melaporkan Maradona meninggal dunia setelah mengalami serangan jantung di rumahnya di Tigre, Argentina.


Mampukah Mat Sabu selesaikan isu kekurangan bekalan makanan?

Selepas kementerian pertanian dan keterjaminan makanan yang diketuai Mohamad Sabu menerima markah paling rendah dalam satu permukiman Kabinet baru-baru ini, persoalan timbul sama ada presiden Amanah mampu menggalas tugas sukar itu.
Sejak dilantik, Mohamad yang dikenali sebagai Mat Sabu itu menerima kecaman hebat di media sosial ekoran masalah bekalan telur dan ayam yang berkurangan sehingga melonjakkan harga.
Bagaimanapun sebagai respons terhadap isu ini, Mohamad berkata markah itu merupakan kesinambungan sejak kepimpinan lalu dan berlaku sehingga hari ini.
Bagaimanapun, penganalisis memberikan pendapat berbeza mengenai situasi tersebut.
Menurut pakar ekonomi daripada badan pemikir Institut IRIS, Adilah Zafirah, markah itu melambangkan tiada kesungguhan dalam menyelesaikan isu kekurangan bekalan telur dan ayam.
"Menteri kurang tekad politik atau ‘political will’ hendak menangani masalah bekalan telur,” katanya kepada MalaysiaNow.
"Di pihak rakyat pula, mereka memang tertekan dengan isu kekurangan telur dan kenaikan harga barang makanan yang sudah berlanjutan berbulan-bulan.”
Kementerian pertanian yang menguruskan keterjaminan makanan disifatkan antara kementerian yang paling dekat dengan rakyat.
Isu makanan, selain kos sara hidup, ialah isu yang mampu menumbangkan sebuah kerajaan jika tidak ditangani dengan baik.
Harga makanan seperti ayam dan telur menyaksikan kenaikan sejak dua tahun lalu sehingga memberi kesan kepada rakyat.
Menurut Adilah, menteri sebaiknya individu yang mempunyai kelayakan akademik dan pengalaman yang bersesuaian dengan kementerian selain merupakan pakar dalam bidang tersebut.
Selain itu menurut Adilah, menteri masih perlu berunding dengan pakar-pakar daripada pelbagai latar belakang seperti ahli akademik, pemain industri, pertubuhan bukan kerajaan untuk pelaksanaan dasar.
Katanya, walaupun menteri-menteri pertanian di negara lain yang mempunyai pendidikan dalam bidang itu, mereka tetap mempunyai pengalaman yang berkaitan.
"Menteri agrikultur Jepun merupakan graduan sekolah menengah namun mempunyai pengalaman dalam koperasi petani.
"Menteri pertanian Kanada mempunyai latar belakang pendidikan dalam ekonomi dan pengurusan alam sekitar. Di Indonesia dan Singapura, menterinya berlatar belakangkan undang-undang dan perakaunan."
Bagaimanapun menurut Adilah, ia merupakan satu permulaan yang baik apabila Mat Sabu mengakui punca-punca isu sekuriti makanan seperti kebergantungan kepada import, perubahan iklim dan lain-lain.
"Kelemahan atau cabaran yang paling besar adalah pelaksanaan dasar atau polisi itu. Implementasinya mengambil masa untuk memberi hasil seperti yang dirancang."
Ini merupakan kali kedua Mat Sabu menjadi menteri Kabinet.
Sebelum ini, Ahli Parlimen Kota Raja itu menjadi menteri pertahanan semasa pentadbiran Pakatan Harapan (PH) selama 22 bulan selepas memenangi Pilihan Raya Umum ke-14 (PRU14).
Sejak dilantik, antara tindakan awal Mat Sabu ialah membenarkan import telur daripada India bagi mengatasi kekurangan bekalan bahan itu dalam negara, walaupun Malaysia merupakan antara pengeksport telur terbesar dunia.
Bagi Koordinator Forum Kedaulatan Makanan Malaysia, Nurfitri Amir Muhammad, markah rendah itu ditujukan kepada pihak kementerian.
"Menteri-menteri yang dilantik sebelum ini juga tiada pengalaman dalam bidang pertanian seperti Salahudin Ayub dan Ronald Kiandee.
"Markah rendah itu tidak adil untuk dituju kepada menteri kerana beliau baru sahaja menerajui kementerian," katanya.
Katanya, ia menjadi cabaran untuk Mat Sabu dan kementerian untuk mengubah perkara itu.
Nurfitri berharap agar Mat Sabu dapat membuat perubahan dalam tempoh 100 hari pertama.


Kastam rampas rokok seludup bernilai RM10 juta di pelabuhan Johor

Jabatan Kastam Diraja Malaysia (JKDM) Johor merampas rokok putih bernilai RM10 juta, dipercayai diseludup dari China selepas menyita sebuah kontena di Bay Pemeriksaan Kastam Pelabuhan Tanjung Pelepas (PTP), Gelang Patah di Iskandar Puteri, 22 September lepas.
Pengarah JKDM Johor Sazali Mohamad berkata kontena itu disita anggota Bahagian Penguatkuasaan Gelang Patah pada 11.20 pagi, selepas pemeriksaan secara imbasan dilakukan terhadap kontena itu menunjukkan imej meragukan dan tidak sama seperti yang diikrarkan di dalam manifest (senarai kargo).
Beliau berkata kontena itu diikrar di dalam manifest membawa pelbagai jenis barangan antaranya aksesori komputer, peralatan bakeri dan pemanggang barbeku elektrik.
“Berdasarkan hasil pemeriksaan, kita menemui 9.18 juta batang rokok putih tidak bercukai dan diimport dari luar negara dipercayai dari China dan destinasi terakhir yang diikrar dalam manifest adalah di Pelabuhan Kota Kinabalu, Sabah sebelum transit di PTP,” katanya pada sidang media di Johor Bahru semalam.
Menurut beliau rokok berkenaan bernilai RM3.67 juta, dengan keseluruhan jumlah termasuk cukai adalah sebanyak RM10 juta.
Sazali berkata modus operandi sindiket itu adalah dengan membuat pengikraran tidak benar di dalam manifest dan menjadikan PTP sebagai lokasi pemunggahan, sebelum dihantar ke lokasi lain untuk mengaburi mata pihak berkuasa.
Kes disiasat mengikut Peraturan 18 Peraturan-Peraturan Zon Bebas (Pindaan) 2019 dan Seksyen 135 (1) (a) Akta Kastam 1967.
Sementara itu, beliau berkata anggota Bahagian Penguatkuasaan Sungai Pulai mematahkan cubaan penyeludupan 69 buah tayar bernilai RM41,400, susulan penahanan dua lelaki tempatan di Taman Cemerlang Lancar di Senai pada 11 malam, Isnin lepas.
Katanya individu berusia 36 dan 41 tahun yang masing-masing memandu Toyota Alphard, pada awalnya diekori pasukan penguatkuasa daripada pintu masuk sempadan negara di Kompleks Sultan Abu Bakar (KSAB), Gelang Patah.
“Hasil pemeriksaan mendapati dua kereta itu membawa 69 buah tayar baru pelbagai jenama dan saiz dipercayai tidak bercukai yang diimport dari luar negara,” katanya sambil menambah dua individu itu ditahan untuk siasatan lanjut dan kes disiasat mengikut Seksyen 135 (1) (e) Akta Kastam 1967.
Sazali pada masa sama berkata pihaknya turut merampas pelbagai barangan lain tidak diikrarkan, termasuk 2,335 keping 'laminate sheet' yang dianggarkan bernilai RM89,000 selepas menyita sebuah lori lapan tan di tepi jalan Austin Perdana, di bandar raya ini pada 12 September lepas.


Lebih banyak negeri berpotensi beralih Fasa 2 PPN, kata PM

Perdana Menteri Muhyiddin Yassin hari ini berkata beberapa buah negeri lagi telah menunjukkan perkembangan baik dalam melawan Covid-19 dan akan menyertai lima negeri lain dalam peralihan ke Fasa Dua Pelan Pemulihan Negara (PPN).“Selain lima buah negeri yang telah pun beralih ke Fasa 2 Pelan Pemulihan Negara (PPN), terdapat beberapa buah negeri lagi yang menunjukkan perkembangan yang amat baik dan berpotensi untuk mencapai ketiga-tiga indikator nilai ambang utama dalam waktu terdekat,” katanya.Antara negeri yang diumumkan beralih ke Fasa Dua hari ini dalam PPN termasuk Perlis, Perak, Kelantan, Terengganu dan Pahang.Di Fasa Dua Hari, lebih banyak sektor perniagaan dibenarkan beroperasi termasuk kedai komputer dan telekomunikasi, peralatan elektrik, perkhidmatan mencuci kereta dan kedai gunting rambut.Tiga indikator utama dalam piawaian nilai ambang untuk peralihan ke Fasa Dua adalah kes harian berkurangan hingga bawah 4,000, kapasiti hospital dan katil wad ICU yang sederhana dan 10% populasi menerima suntikan lengkap vaksin.Muhyiddin berkata mesyuarat MKN yang dipengerusikan beliau dari hospital hari ini turut membincangkan perintah kawalan pergerakan diperketatkan yang dikuatkuasan di Selangor dan Kuala Lumpur.“Saya berharap situasi pandemik di negara kita dapat terus dikawal dan lebih ramai rakyat dapat divaksin dalam masa terdekat dengan penerimaan bekalan vaksin yang lebih banyak pada bulan ini.”


Peguam negara bantah permohonan Bersatu cabar keputusan SPRM beku akaun

Peguam Negara membantah permohonan parti Bersatu untuk mendapatkan kebenaran semakan kehakiman bagi mencabar keputusan Suruhanjaya Pencegahan Rasuah Malaysia (SPRM) membekukan akaun banknya bagi tujuan siasatan.
Peguam Kanan Persekutuan, Shamsul Bolhassan, bagi pihak peguam negara, memberitahu Mahkamah Tinggi, Kuala Lumpur, bahawa perintah pembekuan oleh SPRM itu tidak boleh dicabar melalui permohonan semakan kehakiman.
“Kuasa mengeluarkan perintah pembekuan adalah salah satu mekanisme siasatan dan agensi penguatkuasaan undang-undang diberi kuasa untuk mengeluarkan perintah membekukan harta seseorang apabila memenuhi beberapa syarat," katanya di hadapan hakim Ahmad Kamal Md Shahid.
Beliau berkata permohonan kebenaran itu harus ditolak atas alasan akaun bank Bersatu yang dibekukan telah menjadi subjek pertuduhan jenayah, menjadikan sebarang aduan berkaitan akaun bank tersebut berada dalam bidang kuasa mahkamah jenayah.
“Perintah pembekuan itu, yang dikeluarkan ke atas akaun bank Bersatu kini telah menjadi subjek dalam pertuduhan jenayah terhadap Muhyiddin Yassin (Presiden Bersatu).
“Oleh itu, kami menyatakan bahawa dengan membenarkan kebenaran semakan kehakiman terhadap perintah pembekuan tersebut akan membawa kepada campur tangan mahkamah sivil dalam melaksanakan kuasa penyeliaannya dengan bidang kuasa mahkamah jenayah," katanya.
Pada 8 Mac lalu, Muhammad Suhaimi Yahya dan Muhyiddin bagi pihak parti berkenaan memfailkan semakan kehakiman itu dengan menamakan Ketua Pesuruhjaya SPRM, Azam Baki  dan 19 lain sebagai responden pertama hingga ke-20.
Antara respondennya ialah Pengarah Kanan Bahagian Siasatan, Hishamuddin Hashim; Pengarah Bahagian Pencegahan Pengubahan Wang Haram (AMLA), Mohamad Zamri Zainul Abidin dan Ketua Pengarah Imigresen, Khairul Dzaimee Daud.
Pada 10 Mac lalu, Muhyiddin, bekas Perdana Menteri, didakwa di Mahkamah Sesyen Kuala Lumpur atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.
Tiga hari kemudian, Pengerusi Perikatan Nasional (PN) itu sekali lagi didakwa di Mahkamah Sesyen Shah Alam atas satu pertuduhan terbabit aktiviti pengubahan wang haram berjumlah RM5 juta, awal tahun lalu.
Mengenai permohonan kebenaran Muhyiddin bagi mencabar larangan perjalanan terhadapnya, Shamsul berkata ia harus ditolak kerana ia sudah ditarik balik, menjadikan ia semata-mata bersifat akademik dan hipotesis.
“Bagaimanapun, pada masa ini, sekatan perjalanan masih dikenakan oleh responden ke-19 (Jabatan Imigresen) terhadap  Muhyiddin tetapi pengenaan itu dibuat berdasarkan permintaan Mahkamah Sesyen di sini, dalam surat bertarikh 10 Mac.
“Oleh itu, pasport antarabangsa Muhyiddin kekal dalam simpanan Mahkamah Sesyen dan beliau akan dikehendaki mendapatkan kebenaran mahkamah jenayah untuk melakukan perjalanan,” katanya.
Sementara itu, peguam Bersatu, Rosli Dahlan, berkata bahawa permohonan itu jelas tidak remeh atau menyusahkan dan ia memerlukan merit untuk dihujahkan di peringkat substantif.
Rosli berkata adalah tidak rasional bagi Jabatan Imigresen untuk mengenakan larangan perjalanan terhadap Muhyiddin hanya atas arahan SPRM.
Hakim Ahmad Kamal menetapkan 17 Mei ini bagi keputusan.


Sejarah akan memihak saya, kata peguam banduan bilik akhir ketika mahkamah perintah bayar denda

Mahkamah Singapura hari ini menjatuhkan hukuman denda sebanyak S$20,000 ke atas dua peguam terkemuka berikutan peranan mereka dalam mewakili banduan bilik akhir warga Malaysia, Nagaenthran K Dharmalingam sebelum dia menjalani hukuman mati penuh kontroversi akhir bulan lalu.Keputusan mahkamah itu disampaikan selepas ketua hakim mendengar hujah M Ravi, di mana aktivis hak asasi terkemuka itu menolak tuduhan yang mengatakan beliau tidak mematuhi piawaian yang dijangkakan daripada seorang peguam ketika memfailkan permohonan di mahkamah pada saat-saat akhir bagi menyelamatkan nyawa Nagaenthran.“Sejarah akan memihak kepada saya dan ia akan menghakimi saya,” kata Ravi yang turut disertai rakan peguamnya, Violet Netto selepas diperintah membayar denda kepada peguam negara.Tindakan terbaru itu dilihat sebagai sebahagian daripada percubaan pihak berkuasa Singapura bagi menyekat bantuan guaman yang diberikan kepada banduan bilik akhir, ketika republik itu tidak mengendahkan kritikan antarabangsa berhubung beberapa pelaksanaan hukuman mati ke atas keldai dadah walaupun dikecam kerana melanggar perlembagaan negara dan perjanjian antarabangsa.Nagaenthran, yang didiagnosis mempunyai skor IQ rendah menyebabkan dia tidak layak menjalani hukuman itu digantung sampai mati pada 27 April selepas ibunya sendiri pergi ke Singapura untuk merayu bagi kes anaknya.Pengkritik berkata, tiada peguam di republik itu tampil untuk mewakili Nagaentran pada saat akhir pelaksanaan hukumannya kerana bimbang tindakan diambil oleh kerajaan ke atas mereka seperti apa yang dialami Ravi dan Netto.Dalam permohonannya terhadap kedua-dua peguam itu, peguam negara Sigapura menuntut kos punitif sebanyak S$40,000 daripada mereka berdua berhubung tindakan mereka mewakili Nagaentran.Dalam kertas mahkamah yang dilihat MalaysiaNow, Ravi mempertahankan tindakannya dalam usaha menghentikan hukuman mati ke atas Nagaenthran selain turut menyelar tindakan menghukum peguam kerana melakukan tugas mereka.“Persoalan pelaksanaan hukuman mati ke atas orang yang mempunyai IQ rendah atau kurang upaya (OKU) intelek adalah isu kepentingan umum dan satu perkara baru juga.“Permohonan untuk minta peguam pemohon dan bekas peguamnya dihukum secara kuku besi dengan perintah kos peribadi adalah terlalu keras dalam keadaan ini,” tambahnya.Ravi juga berdepan beberapa siasatan disiplin yang boleh menyebabkan dia didenda, digantung daripada tugas khidmat guaman atau digugurkan sebagai seorang peguam.Ia termasuk tiga prosiding menghina mahkamah dan beberapa siasatan yang dijalankan pihak polis.Semua tindakan ke atas beliau tersebut mewarnai kerja dan usahanya dalam membela hak keldai dadah yang dijatuhkan hukuman mati di republik itu, termasuklah Nagaentran yang disabitkan kesalahan mengedar 43g – kira-kira tiga sudu besar – heroin ke Singapura.Terbaru, Ravi dan rakan peguamnya diperintahkan membayar kos peribadi S$10,000 (RM31,500) kepada peguam negara berhubung saman diskriminasi etnik yang difailkan 17 banduan bilik akhir daripada etnik Melayu.Hakim kemudiannya turut berkata bahawa Ravi tetap meneruskan saman itu walaupun dimaklumkan bahawa ia tidak mendapat persetujuan daripada peguam negara.


Kelemahan JPJeBid rencatkan obsesi bidaan nombor pendaftaran kenderaan

Sejak kerajaan memperkenalkan sistem pembidaan nombor pendaftaran kenderaan dalam talian tiga tahun lalu, rakyat Malaysia dilihat ghairah membida nombor pendaftaran pilihan mereka bagi mengikut trend masa kini.Bagaimanapun keterujaan seakan terencat di mana pemain industri berkata ia bukan berpunca daripada perubahan kehendak pengguna sebaliknya terjejas akibat kelemahan sistem yang disediakan Jabatan Pengangkutan Jalan (JPJ) sendiri.Sistem bidaan dalam talian (e-bidding) yang diperkenalkan pada 2019 di bawah JPJ, menyaksikan pengguna jalan raya terus bersaing bagi mendapatkan nombor kegemaran mereka.Namun, seorang peniaga nombor pendaftaran kenderaan, Wallace Choy dari syarikat Auto Plate Division (APD) berkata keghairahan dan sambutan hangat pembida untuk memiliki nombor idaman masing-masing berkurangan apabila pelayan atau server bagi aplikasi dan laman sesawang e-bidding atau JPJeBid tidak dapat menampung jumlah pengguna yang ramai.Katanya, satu demi satu masalah timbul ekoran kelemahan penyelenggaraan pelayan tersebut sehingga menimbulkan rasa tidak puas hati dalam kalangan pembida.Wallace Choy daripada syarikat Auto Plate Division berkata ramai pengguna merungut mengenai kelemahan JPJeBid.Menurut Choy, ramai peniaga-peniaga nombor pendaftaran yang dikenalinya turut memberikan aduan terhadap pelayan sistem JPJeBid yang amat perlahan menyebabkan ramai pembida tidak boleh akses dan membida nombor idaman masing-masing.“Sedangkan mereka sudah bayar caj sebanyak RM10 untuk satu nombor yang ingin dibina.“Bayangkan kalau saya nak bida 10 nombor sudah dikenakan bayaran sebanyak RM100. Tapi tak boleh bida,” katanya kepada MalaysiaNow dalam wawancara di Petaling Jaya, Selangor.Choy menambah bayaran caj sebanyak RM10 untuk membida setiap nombor pendaftaran tidak akan dipulangkan semula meskipun pembida berjaya atau gagal mendapatkan nombor pendaftaran tersebut.MalaysiaNow sudah menghubungi JPJ untuk mendapatkan maklumbalas berhubung dakwaan kelemahan JPJeBid.Sebelum sistem JPJeBid diperkenalkan, pembidaan nombor pendaftaran kenderaan dilakukan secara manual di pejabat JPJ negeri di seluruh negara.Menurut Choy, selepas sistem pembidaan nombor pendaftaran dilakukan secara dalam talian pada 2019, ia menjadi semakin popular dalam kalangan rakyat Malaysia.Katanya, disebabkan itu harga nombor pendaftaran meningkat naik berbanding tahun-tahun sebelumnya.Pembayaran sukar dibuatMenurut Choy selain itu kelemahan pelayan untuk JPJeBid menyebabkan pembida sukar untuk membuat bayaran.Katanya ramai yang mengadu kepadanya pembida tidak boleh membuat bayaran kerana pelayan bermasalah walaupun meletakkan harga tertinggi.“Dalam satu kes saya jumpa, dia bida RM5080, yang menang nombor itu pembida pada harga RM5000.“Sebab pelayan perlahan, sistem tak boleh buat bayaran, jadi orang lain dapat,” katanya.Perkembangan ini menyebabkan ramai pembida mula tidak senang hati dengan aplikasi tersebut dan menggesa JPJ bertindak segera.Choy menunjukkan perbezaan plat nombor pendaftaran kereta yang mengikut garis panduan JPJ dan melanggar peraturan jabatan itu.Jika masalah tersebut tidak dipantau, kata Choy, ianya bukan sahaya menyusahkan para pembida tetapi juga membawa kerugian kepada kerajaan kerana obsesi membida nombor pendaftaran menjadi terencat disebabkan kelemahan-kelemahan ini.Menurut Choy, pemerhatiannya mendapati sistem JPJeBid mula mengalami ganggu sejak enam bulan lalu selepas JPJ mengemaskini aplikasi tersebut dengan meletakkan senarai lima pembida teratas dengan harga bidaan masing-masing.Sebelum itu, masalah tersebut tidak berlaku dan pembida boleh menjalankan bidaan dengan lancar.“Mungkin juga pelayan tidak boleh tampung kemasukan trafik pengguna. Jadi pelu dinaik taraf supaya bersesuaian dengan trafik semasa.”Choy mengambil langkah-langkah yang berpatutan bagi memudahkan sistem pembayaran.“Wujudkan juga cara pembayaran yang pelbagai seperti e-wallet khas untuk pembidaan sahaja. Ini lebih memudahkan orang,” katanya.Ini memandangkan, terdapat cuma dua jenis bayaran digunakan iaitu melalui kad debit bank atau kredit kad.“Jika seseorang kalah dalam pembidaan, nilai bidaan mereka akan floating (dipegang) selama 14 hari bagi bayaran kad debit. Manakala tujuh hari melalui kad kredit.”Atas sebab itu, katanya, JPJ perlu memohon tempoh sekatan nilai bidaan tersebut dipendekkan ke suatu tempoh yang lebih logik dan menyenangkan urusan ramai pihak.Lebih telusDi sebalik kelemahan dalam JPJeBid, Choy mengakui ia lebih telus berbanding sistem lama.Katanya, ketelusan terserlah apabila setiap pembida boleh melihat jumlah bidaan tertinggi dan jumlah minima bidaan semasa sebelum ianya ditutup.“Sistem dahulu tak boleh, kena hentam (agak-agak) sahaja,” katanya.Sehingga kini, nombor pendaftaran kenderaan khas “Malaysia 1” memecah rekod bidaan paling tinggi yang pernah dibuat bagi nombor pendaftaran satu digit.Ia dimenangi oleh identiti korporat Aldi International Sdn Bhd berjumlah RRM1,111,111 pada tahun 2019.Nilai jualan tersebut memecah rekod jualan sebelumnya bernilai RM989,000 dengan pendaftaran “V1”.


Pekerja perlu pelbagai kemahiran untuk kekal digaji, kata kajian

Pandemik Covid-19 menyebabkan pasaran pekerjaan tidak menentu menyebabkan pekerja perlu mempunyai kemahiran melakukan pelbagai fungsi untuk memenuhi permintaan pasaran, menurut satu tinjauan.Kajian Sentimen Pengguna Asean UOB mendapati 85 peratus responden Malaysia percaya syarikat lebih cenderung mengambil pekerja yang boleh melakukan pelbagai fungsi dan 83 peratus berpendapat majikan akan mengurangkan jumlah pekerja apabila usaha pendigitalan mereka ditingkatkan.“Kebanyakan responden (78 peratus) menjangka bahawa syarikat akan memberhentikan pekerja untuk mengurangkan kos.“Sembilan daripada 10 kakitangan di Malaysia (90 peratus) melihat keperluan untuk melatih semula kemahiran (reskilling) atau menambahkan kemahiran (upskilling) supaya kekal relevan dalam dunia pasca wabak,” kata kajian itu.Pengarah Eksekutif dan Ketua Negara Sumber Manusia UOB Malaysia Lai Tak Ming berkata pandemik Covid-19 menekankan pentingnya pembelajaran dan pembangunan yang berterusan.“Pandangan meluas ini adalah hasil daripada jangkaan bahawa ia akan menjadi sukar untuk mendapatkan pekerjaan baru akibat kemelesetan ekonomi di Malaysia.Lai berkata, generasi Z iaitu mereka yang berumur antara 18 hingga 23 tahun, paling berdepan kesukaran untuk mendapatkan pekerjaan kerana hasil kajian mendapati, 94% responden percaya majikan akan memberhentikan kakitangan ini bagi mengurangkan kos jika keadaan memaksa.Katanya, bagi generasi X (40 hingga 55 tahun) dan Generasi Y (24 hingga 39 tahun) mencatat 77% dan 76% masing-masing tetap berdepan risiko diberhentikan.“Tahun ini mengubah dengan cepatnya cara kita bekerja, dan perubahan ini akan terus mempengaruhi cara syarikat dijalankan pada masa hadapan pasca wabak Covid 19.“Amat penting bagi syarikat memiliki tenaga kerja yang tangkas dan mudah menyesuaikan diri untuk menangani persekitaran kerja yang sentiasa berubah disebabkan oleh ketidakpastian dan gangguan.”Katanya, membangunkan tenaga kerja yang bertumpu pada masa hadapan melalui program latihan dan sentiasa memupuk tenaga kerja yang bertumpu pada masa hadapan (future-focused) dan relevan dalam era digital.Katanya, beberapa program latihan yang menyediakan pengalaman semasa kerja untuk para graduan baru serta golongan profesional di pertengahan kerjaya mereka juga perlu dilakukan.


Reman 8 lelaki berhubung pencemaran Sungai Selangor disambung 6 hari

Tempoh tahanan reman terhadap lapan lelaki termasuk seorang pengarah syarikat membaiki dan menjual jentera pembinaan berhubung kes pencemaran sumber air mentah di Sungai Selangor dilanjut enam hari lagi oleh Mahkamah Majistret Selayang di Kuala Lumpur.Majistret Nik Mohd Fadli Nik Azlan mengeluarkan perintah itu ke atas kesemua suspek lelaki berumur dalam lingkungan 28 hingga 66 tahun selepas membenarkan permohonan polis untuk melanjutkan tempoh tahanan reman sehingga 3 November ini.Mereka sebelum ini ditahan reman selama tujuh hari mulai 22 Oktober untuk membantu siasatan kes mengikut Seksyen 430 Kanun Keseksaan iaitu bagi kesalahan melakukan khianat dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.Seksyen itu memperuntukkan hukuman penjara tidak kurang daripada lima tahun dan maksimum 30 tahun dengan denda atau kedua-duanya jika sabit kesalahan.Prosiding reman terhadap semua suspek yang memakai baju lokap polis berwarna oren dan ungu serta seorang berkemeja lengan pendek itu bermula pukul 9.30 pagi dan selesai 10.20 pagi.Pengurusan Air Selangor Sdn Bhd (Air Selangor) sebelum ini mengesan bau abnormal pada sumber air mentah di Sungai Selangor pada 12.38 pagi 19 Oktober lepas, menyebabkan Loji Rawatan Air (LRA) Rantau Panjang terpaksa dihenti tugas apabila kadar bau dikesan pada paras 3 TON (ukuran kadar bau).Seksyen itu memperuntukkan hukuman penjara tidak kurang daripada lima tahun dan maksimum 30 tahun dengan denda atau kedua-duanya jika sabit kesalahan.Media sebelum ini melaporkan henti tugas keempat-empat loji itu menyebabkan gangguan bekalan air tidak berjadual membabitkan 1,196,457 akaun merangkumi 1,292 kawasan di Wilayah Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat.


Bekalan ubat terkawal, elak pembelian panik, kata KKM

Orang ramai dinasihatkan supaya tidak membuat pembelian panik bagi ubat-ubatan kerana kekurangan yang berlaku tidak serius, malah hanya melibatkan jenama tertentu, kata Timbalan Menteri Kesihatan Noor Azmi Ghazali.Beliau  berkata pihaknya memberi jaminan bekalan ubat-ubatan dalam negara secara amnya masih terkawal.“Kita perlu faham bahawa keberkesanan ubat-ubatan untuk merawat sesuatu penyakit adalah sama tanpa mengira jenama ataupun syarikat pengeluar.“Contohnya, untuk penyakit darah tinggi ada banyak jenama. Ada yang dipatenkan, ada yang generik dan semua itu berkesan kerana jika ubat jenama A tiada, boleh ganti dengan ubat jenama B,” katanya kepada pemberita selepas merasmikan sambutan Bulan Pemakanan Malaysia peringkat Kementerian Kesihatan (KKM) hari ini.Mengulas lanjut, beliau berkata KKM sentiasa memantau situasi itu dan tindakan tegas akan diambil sekiranya terdapat pihak cuba mengambil kesempatan memanipulasikan harga ubat-ubat di pasaran.Terdahulu, dalam ucapannya Dr Noor Azmi berkata tema sambutan Bulan Pemakanan Malaysia tahun ini adalah “Perangi Covid-19 dan NCD (penyakit tidak berjangkit) dengan Makan Secara Sihat” dan pemilihannya selari dengan masalah berkaitan NCD yang sekian lama membelenggu negara.“Sambutan ini diadakan dengan harapan ia dapat meningkatkan lagi kesedaran masyarakat tentang kepentingan mengamalkan makan secara sihat dalam memerangi pelbagai jenis penyakit berjangkit ataupun tidak berjangkit,” katanya.Beliau berkata Hasil Tinjauan Kesihatan dan Morbiditi Kebangsaan pada 2019 mendapati satu daripada dua rakyat Malaysia dewasa mempunyai masalah berat badan berlebihan atau obesiti.“Ini sangat berbahaya kerana ia mendatangkan pelbagai penyakit, mengurangkan produktiviti dan memberi beban kepada perkhidmatan rawatan kesihatan,” katanya.


Peguam negara Singapura ancam tindakan terhadap MalaysiaNow, dua entiti lain berhubung laporan banduan Melayu

Peguam negara Singapura mengancam tindakan undang-undang menghina mahkamah terhadap MalaysiaNow dan dua lagi penama berhubung laporan saman sekumpulan banduan Melayu yang mendakwa wujud diskriminasi kaum, menyebabkan respons tegas dari kumpulan peguam hak asasi Lawyers for Liberty (LFL).LFL dan peguam M Ravi turut dinamakan peguam negara itu dalam sebuah surat kepada peguam hak asasi tersebut.“Sukar untuk difahami respons balas keterlaluan daripada kerajaan Singapura berhubung satu laporan berita mengenai pemfailan sebuah saman,”kata penasihat LFL N Surendran dalam sebuah kenyataan hari ini.“Jelas sekali kerajaan Singapura terlalu takut dengan sebarang perbincangan awam mengenai amalan diskriminasi perkauman di negara itu,” kata Surendran.Pada 31 Ogos, MalaysiaNow melaporkan 17 banduan menunggu hukuman mati di atas kesalahan berkaitan dadah yang menuntut pengisytiharan mahkamah bahawa kerajaan Singapura melakukan diskriminasi dan pendakwaan terplih berdasarkan etnik Melayu mereka.Kesemua banduan tersebut menamakan peguam negara Singapura sebagai defendan, mendakwa beliau melanggar jaminan Perlembagaan berhubung layanan yang adil di bawah undang-undang.Salah seorang banduan, Rahmat Karimon merupakan warganegara Malaysia yang diwakili LFL.Dalam afidavit bersama melebihi 100 muka surat, mereka berkata soal siasat, perbicaraan dan sabitan kesalahan ke atas mereka di bawah Akta Penyalahgunaan Dadah dibuat secara melulu dan berdasarkan faktor tidak relevan berhubung etnik mereka.Surendran berkata ia bukan kali pertama Singapura mengancam tindakan undang-undang terhadap aktivis atau entiti di Malaysia yang mengamalkan kebebasan bersuara dalam negara.Katanya, LFL pernah diancam dengan tindakan undang-undang kerana menerbitkan butiran keganasan hukuman gantung di Penjara Changi.“Percubaan berulang-kali Singapura untuk melangkaui tambak dan menutup mulut pengkritik di sini, menunjukkan mereka tidak menghiraukan kedaulatan Malaysia dan tidak menghormati kebebasan bersuara, perbincangan awam dan norma-norma antarabangsa hak asasi manusia,” katanya.Surendran menambah Ravi yang dikenali dengan amalan pro bono dalam kes-kes hukuman mati, beberapa kali disasarkan di Singapura dengan “beberapa rungutan berhubung hujah-hujah yang beliau kemukakan di mahkamah mewakili banduan menunggu hukuman mati”.Beliau turut menggesa Putrajaya untuk menghantar beberapa wakil ke Singapura untuk memulakan usaha bagi melindungi rakyatnya yang mengamalkan aktiviti dibenarkan undang-undang Malaysia.“Sikap membuli terhadap rakyat Malaysia yang melakukan aktiviti secara aman dalam negara tidak lagi boleh ditoleransi.“Kami juga menggesa kerajaan Singapura untuk henti ancaman tindakan undang-undang menghina mahkamah terhadap Ravi, MalaysiaNow dan LFL.“Singapura seharusnya berdepan dengan saman 17 orang banduan tersebut dalam mahkamah seperti biasa, bukan menggunakan kuasa untuk melakukan intimidasi terhadap pengadu, peguam, aktivis dan media,” katanya.Awal tahun lalu, menteri dalam negeri Singapura K Shanmugam mengarahkan agensi anti-berita palsu negara itu untuk mengeluarkan surat kepada LFL supaya meminda kenyataan dalam laman sesawangnya, mendakwa kumpulan itu menyebarkan berita palsu berhubung pendedahan amalan ganas sepanjang pelaksanaan hukuman terhadap banduan di Penjara Changi.LFL bagaimanapun mengenepikan arahan tersebut, mengatakan Singapura tidak perlu campur tangan dengan kebebasan warga Malaysia.


Kerajaan beri kebenaran khas eksport beberapa komoditi berasaskan ayam

Kerajaan memutuskan bahawa kebenaran khas diberikan untuk pengeksportan beberapa komoditi berasaskan ayam berkuat kuasa serta merta, umum Kementerian Pertanian Dan Industri Makanan (Mafi) hari ini.Mafi dalam kenyataan hari ini berkata kebenaran khas itu hanyalah untuk ayam daging berwarna termasuk ayam kampung dan ayam hitam; semua produk berasaskan ayam, dan Day Old Chick (DOC) Parent Stock sahaja.Sebelum ini eksport ayam yang meliputi ayam hidup, karkas ayam bulat, keratan daging ayam dan produk makanan berasaskan ayam dihentikan bermula 1 Jun 2022 bagi memastikan pengeluaran bekalan ayam yang berterusan supaya sekuriti makanan di Malaysia kekal terjamin.Menurut Mafi keputusan memberi kebenaran khas itu dibuat setelah pihaknya mengadakan beberapa siri perbincangan terperinci dengan pemain industri dan persatuan penternak berhubung larangan eksport ayam berkuat kuasa 1 Jun itu. Bagaimanapun Mafi menegaskan larangan eksport untuk ayam pedaging, ayam bulat, keratan ayam dan anak ayam Day Old Chick (DOC) umur sehari ayam pedaging, masih kekal berkuat kuasa.“Kawalan secara fizikal di semua pintu keluar akan terus dilaksanakan oleh pegawai penguatkuasa Maqis (Jabatan Perkhidmatan Kuarantin Dan Pemeriksaan Malaysia) dan sebarang aktiviti untuk mengeksport komoditi berkenaan tidak dibenarkan.“Konsainan eksport komoditi itu perlu diuruskan sewajarnya oleh pemilik permit,” kata Mafi.Mafi berkata kerajaan memandang serius sekiranya terdapat sebarang penyalahgunaan terhadap kebenaran khas itu.Sekiranya terdapat perlanggaran, tindakan akan dikenakan di bawah subseksyen 11(2) dan 11(3), Akta Perkhidmatan Kuarantin dan Pemeriksaan 2011 (Akta 728) dan jika sabit kesalahan, boleh dikenakan denda tidak melebihi RM100,000 atau dipenjarakan tidak melebihi enam tahun atau kedua-duanya.“Kerajaan akan terus memantau keadaan bekalan ayam dalam negara yang semakin beransur pulih dan dijangka akan kembali stabil bermula Jun 2022,” kata Mafi.Pada 23 Mei lepas, Perdana Menteri Ismail Sabri Yaakob berkata eksport ayam sebanyak 3.6 juta ekor sebulan dihentikan bermula 1 Jun sehingga harga dan pengeluaran ayam kembali stabil, sebagai langkah jangka pendek kerajaan menangani isu bekalan serta harga ayam.


Mangsa banjir di KL diberi pengecualian bayaran bil air secara automatik

Pengurusan Air Selangor Sdn Bhd (Air Selangor) memberikan pengecualian bayaran bil bagi bulan Januari 2022 kepada pelanggan akaun Domestik (Kod Tarif 10) di sembilan kawasan di ibu negara yang terkesan akibat bencana banjir baru-baru ini.Air Selangor dalam satu kenyataan berkata, antara kawasan yang layak menerima pengecualian bayaran bil itu ialah Kampung Pasir, Jalan Batu Bata dan Jalan Rahmat (berhampiran WTC KL), Jalan Raja Chulan, Kampung Chubadak, Kampung Delima, Kampung Kasipillay, Kampung Kolam Air, Lorong Jambu Laut, dan Lorong Raja Mahadi. Menurut Air Selangor, pelanggan yang berada di kawasan-kawasan yang terjejas banjir akan menerima pengecualian itu secara automatik bagi tempoh satu bulan yang tidak memerlukan mereka untuk mengisi atau menghantar sebarang borang kepada syarikat pembekal air itu.“Sepanjang tempoh pengecualian bayaran ini, bil air bulanan akan terus dikeluarkan oleh Air Selangor. Namun begitu, para pelanggan yang layak menerima pengecualian bayaran bil air tidak perlu membuat sebarang bayaran bagi tempoh yang telah dinyatakan,” katanya. Menurut kenyataan itu, Air Selangor memahami kesulitan yang dialami oleh para pelanggan yang terkesan dengan insiden banjir dan berharap bantuan itu akan sedikit sebanyak meringankan beban mereka.


Cadangan cagar wang caruman KWSP tumpuan Dewan Rakyat hari ini

Cadangan supaya pencarum dapat membuat pinjaman bank dengan cagaran wang caruman Kumpulan Wang Simpanan Pekerja (KWSP) dibangkitkan di Dewan Rakyat, hari ini.
Menurut Aturan Urusan Mesyuarat di laman rasmi Parlimen, Datuk Muslimin Yahaya (PN-Sungai Besar) bertanyakan perdana menteri mengenai justifikasi cadangan itu dan berapakah kadar faedah yang dikenakan kepada pencarum yang layak dipertimbangkan untuk skim berkenaan pada sesi Waktu Pertanyaan-Pertanyaan Menteri (MQT).
Turut menarik perhatian, soalan Cha Kee Chin (PH-Rasah) kepada perdana menteri sama ada Lim Guan Eng (PH-Bagan) membatalkan pengecualian cukai Yayasan Albukhary dan sebab pembatalan dibuat sekiranya ada, ketika beliau menjawat jawatan Menteri Kewangan dari Mei 2018 hingga Februari 2020.
Dalam pada itu, Roslan Hashim (PN-Kulim Bandar Baharu) ingin tahu sama ada Kementerian Pendidikan boleh mempermudah urusan perolehan dan pembelian alat teknologi maklumat dan komunikasi  (ICT) oleh pihak sekolah seperti mesin cetak, komputer dan komputer riba pada sesi soal jawab lisan.
Wee Jeck Seng (BN-Tanjung Piai) pula meminta menteri perladangan dan komoditi menyatakan apakah kerajaan melalui kerjasama pelbagai kementerian bersedia untuk menjalankan ujian penghasilan bio bahan api daripada minyak kelapa sawit seperti yang mula dilakukan Indonesia.
Selesai sesi berkenaan, mesyuarat Dewan Rakyat diteruskan dengan perbahasan dan penggulungan Rang Undang-undang Perbekalan 2023 di peringkat jawatankuasa melibatkan Kementerian Sains, Teknologi dan Inovasi, Kementerian Pelancongan, Seni dan Budaya dan Kementerian Kesihatan.


Rayuan cukai RM1.69 bilion Najib Jun tahun depan

Rayuan bekas perdana menteri Najib Razak berhubung pembayaran cukai berjumlah RM1.69 bilion kepada Lembaga Hasil Dalam Negeri (LHDN) di Mahkamah Rayuan akan didengar pada 16 Jun tahun depan.Peguam Muhammad Farhan Muhammad Shafee, yang mewakili Najib, 67, berkata tarikh sama juga ditetapkan untuk mendengar rayuan anak Najib, Mohamad Nizar, 42, yang dikehendaki membayar cukai berjumlah RM13.16 juta kepada LHDN.“Kedua-dua rayuan akan didengar di Mahkamah Rayuan sama,” katanya ketika dihubungi pemberita selepas pengurusan kes secara dalam talian (e-Review) di hadapan Timbalan Pendaftar Mohd Khairi Haron.Sementara itu, Muhammad Farhan berkata rayuan seorang lagi anak ahli Parlimen Pekan itu, Mohd Nazifuddin, 37, yang dikehendaki membayar tunggakan cukai pendapatan berjumlah RM37.6 juta cukai kepada LHDN ditetapkan untuk pengurusan kes pada 4 Februari tahun depan bagi mengemas kini status alasan penghakiman oleh Mahkamah Tinggi.Najib, Mohd Nazifuddin dan Mohamad Nizar perlu membayar cukai berkenaan kepada LHDN selepas Mahkamah Tinggi berasingan di Kuala Lumpur dan Shah Alam membenarkan permohonan LHDN untuk penghakiman terus terhadap mereka.Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Perintah terhadap Najib dan Mohd Nazifuddin dikeluarkan Mahkamah Tinggi Kuala Lumpur masing-masing pada 22 dan 6 Julai lepas manakala terhadap Mohamad Nizar oleh Mahkamah Tinggi Shah Alam pada 25 September.Pada 25 Jun tahun lepas, kerajaan menerusi LHDN memfailkan saman terhadap Najib menuntut beliau membayar RM1.69 bilion bagi cukai pendapatan yang belum dibayar, kadar faedah lima peratus setahun dari tarikh penghakiman, kos dan relif lain yang difikirkan wajar oleh mahkamah.LHDN, melalui kerajaan Malaysia juga telah memfailkan writ saman terhadap Mohd Nazifuddin pada 24 Julai tahun lepas, mendakwa Mohd Nazifuddin masih belum membayar cukai untuk tahun taksiran dari 2011 hingga 2017 berjumlah RM37,644,810.73 seperti yang dinyatakan melalui notis taksiran bertarikh 15 Mac 2019 dan saman sama turut difailkan terhadap Mohamad Nizar, menuntutnya membayar cukai berjumlah RM13,159,821.94 bagi tahun taksiran mulai 2011 hingga 2017.


205 warga asing ditahan imigresen di pangsapuri Pudu

Jabatan Imigresen (JIM) Kuala Lumpur  menahan 205 warga asing dalam satu operasi di sebuah pangsapuri di Pudu malam tadi, kebanyakannya atas kesalahan tinggal lebih masa dan tiada dokumen perjalanan, atau dokumen pekerjaan.Pengarah Jabatan Imigresen Kuala Lumpur Hamidi Adam berkata serbuan dilakukan pada pukul 11.30 malam ekoran aduan penduduk setempat yang memaklumkan banyak unit kediaman di situ didiami warga asing dalam keadaan bersesak-sesak.Beliau berkata serbuan disertai 92 anggota dan pegawai JIM  Kuala Lumpur dengan kerjasama tujuh  pegawai Jabatan Tenaga Kerja (JTK) dan 18 anggota dan pegawai peguatkuasa Dewan Bandaraya Kuala Lumpur (DBKL).“Seramai 425 warga asing yang tinggal di pangsapuri berkenaan diperiksa dan daripada jumlah itu 203 lelaki dan dua wanita ditahan atas pelbagai kesalahan, (antaranya) di bawah Seksyen 15(1)(c) dan Seksyen 6(1)(c) Akta Imigresen 1959/63 (Akta 155),” katanya pada pemberita ketika ditemui selepas operasi di Pangsapuri Ixora, Kuala Lumpur tengah malam tadi.Menurutnya mereka yang ditahan berumur lingkungan 20 hingga 49 tahun, terdiri daripada warga Bangladesh, Indonesia, Myanmar serta Nepal, dengan ramai dalam kalangan mereka berkerja di tapak pembinaan di sekitar kawasan itu.Sementara itu merujuk kepada aduan penduduk pula, Hamidi berkata siasatan mendapati kebanyakan pekerja asing  itu tinggal dalam keadaan selesa dengan hanya dua atau tiga orang berkongsi satu bilik, dan tidak bersesak-sesak seperti dilaporkan.Beliau berkata kesemua yang ditahan kemudiannya dibawa ke JIM di Kompleks Kementerian Dalam Negeri (KDN) untuk tujuan dokumentasi lanjut.


Jangan tanya tok bomoh pasal Covid-19, kata Hadi

Presiden PAS Abdul Hadi Awang hari ini menasihati orang ramai supaya menerima suntikan vaksin Covid-19 selepas wujud kebimbangan mengenai penolakan kumpulan antivaksin dalam negara ini.Kumpulan pertama vaksin Covid-19 berjumlah satu juta dos dijangka diterima pada Februari depan.Hadi berkata, orang ramai perlu mendengar nasihat pakar dalam bidang berkaitan dan bukan tok bomoh atau sesiapa yang tidak berkelayakan.“Yang bercakap itu ahli bidang (perubatan) itu tidak, nak guna vaksin tanya ahli perubatan jangan tanya tok bomoh, jangan tanya badan bukan kerajaan (NGO) berkaitan hal lain, kena tanya pakar dia,” kata Hadi kepada pemberita selepas ditanya mengenai kumpulan antivaksin.Sebelum ini, Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam yang bersidang pada 3 Disember lepas mengambil ketetapan bahawa hukum penggunaan vaksin Covid-19 adalah harus dan ia wajib diambil oleh golongan yang ditetapkan kerajaan.Menteri di Jabatan Perdana Menteri (Hal Ehwal Agama) Zulkifli Mohamad Al-Bakri berkata ketetapan itu juga disembah maklum kepada Majlis Raja-Raja.Zulkifli berkata penggunaan vaksin bagi melindungi manusia daripada dijangkiti penyakit berbahaya bukanlah perkara asing dalam perspektif syarak.Tambah Hadi, dalam Islam sendiri membenarkan umatnya mengambil vaksin jika dalam keadaan darurat.“Dalam Islam mesti dilakukan pencegahan bahkan kalau darurat, ikut hukum Islam benda yang najis dibenarkan oleh syarak.“Kerana keadaan darurat kita boleh rujuk pada pakar menggunakan pada kadar berpatutan,” tambahnya.Kerajaan sebelum ini telah menandatangani perjanjian dengan beberapa syarikat farmaseutikal termasuk fasiliti Covax, Pfizer dan AstraZeneca bagi membolehkan jaminan bekalan sebanyak 40% kepada penduduk negara ini.Kerajaan juga telah menetapkan sasaran liputan vaksin kepada 70% rakyat.


Tanpa kerjasama, rakyat yang tolak BN pun malas mengundi

Peratusan keluar mengundi pada Pilihan Raya Negeri (PRN) Melaka dan Johor baru-baru ini menunjukkan angka yang tidak memberangsangkan, tetapi ia bukanlah mengejutkan.Di Melaka, jumlahnya berada pada tahap 65.85% manakala di Johor 54.92%.Peratusan yang rendah ini ternyata memberi kelebihan buat Barisan Nasional (BN) apabila meraih kemenangan dengan majoriti dua pertiga, walaupun statistik undi popular menunjukkan sebaliknya.Lazimnya, jika peratusan keluar mengundi rendah, BN akan memperoleh laluan mudah dan sekiranya peratusan itu tinggi melebihi 75%, BN akan berdepan masalah sebagaimana berlaku pada Pilihan Raya Umum Ke-14 (PRU14).Pandemik Covid-19 dan kelesuan politik seringkali dijadikan alasan peratusan keluar mengundi yang rendah dalam dua PRN berkenaan.Alasan berkenaan ada kebenarannya tetapi penulis berpendapat ia bukanlah faktor utama yang merencatkan minat rakyat Malaysia khususnya pengundi atas pagar untuk keluar mengundi.Sebaliknya, minat mereka menjadi tawar berikutan kegagalan parti penentang BN untuk bekerjasama, menyebabkan berlaku pertembungan banyak penjuru sehingga BN boleh menang dengan bergaya di Melaka dan Johor.Ini berbeza dengan PRU14 yang menyaksikan kesepakatan parti-parti pembangkang untuk bekerjasama sehingga peratusan keluar mengundi mencecah 82.32%.Keghairahan pengundi pada hari pengundian PRU14 dapat dilihat dengan ketara apabila ramai yang sanggup beratur panjang di pusat mengundi malah lebuh raya menjadi sesak apabila pengundi luar balik ke kawasan Parlimen dan DUN masing-masing.Pada masa itu mereka teruja dan yakin bahawa masa, tenaga dan wang ringgit yang digunakan untuk mengambil bahagian dalam proses demokrasi itu tidak sia-sia kerana kebarangkalian untuk berjaya menjatuhkan BN adalah cerah apabila pembangkang bersatu.Bagi mereka, tiada gunanya bersusah payah keluar atau balik mengundi sekiranya ia “sekadar untuk melawan” sewaktu keputusan sudah dapat dijangka akan berpihak kepada BN.Senario ini sama seperti perlawanan bola sepak melibatkan pasukan corot dalam Liga Super Malaysia yang hanya ditonton sekumpulan kecil penyokong tegar walaupun ia berlangsung di laman sendiri.Bagi penyokong bukan dalam kategori tegar, mereka sudah tentu tidak mahu membuang masa, tenaga dan wang ringgit untuk ke stadium sekiranya sudah tahu akan kalah dan terus kalah dalam perlawanan.Lainlah jika sudah layak ke perlawanan akhir Piala Malaysia, walaupun melawan pasukan kuat seperti JDT sekalipun, semangat penyokong pasukan kerdil boleh jadi luar biasa sehingga stadium melimpah ruah.Begitu juga dalam pilihan raya, kalau sudah tahu tidak akan mampu menewaskan BN kerana keegoan pemimpin parti politik yang enggan bekerjasama, buat apa mereka keluar mengundi.Akhirnya, peratusan keluar mengundi tetap berlegar di sekitar 50 ke 60% dan BN yang sebenarnya tidaklah kuat mana akan terus menang besar.Dalam kata lain, parti yang menolak kerjasama politik pada PRU15 sebenarnya adalah “rakan baik” BN kerana menyumbang kemenangan percuma kepadanya.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Diikat ‘prinsip yang sama’, pemimpin PKR berharap Umno bergabung dengan PH

Seorang pemimpin PKR yang rapat dengan Presiden Umno Ahmad Zahid Hamidi berkata tidak mustahil parti Melayu itu bergabung dalam Pakatan Harapan (PH), ketika ramai pemimpin gabungan pembangkang menyatakan keyakinan kerajaan dapat dibentuk sekiranya lebih ramai ahli Parlimen Umno kembali mengikut keputusan parti.Setiausaha Agung PKR Saifuddin Nasution yang pernah bersama dengan Zahid memimpin Pemuda Umno untuk menentang Dr Mahathir Mohamad ketika bekas perdana menteri itu mengetuai Umno pada 1990-an, berkata PH dan Umno mempunyai prinsip yang dipersetujui bersama seperti pentabiran yang baik, melindungi hak istimewa orang Melayu dan membela agama Islam.“Tengok pula pada Umno, Fasal 3 Perkara 3 dalam perlembagaan mereka, tujuan Umno ditubuhkan adalah untuk menegak, mengembang dan mempertahankan Islam.“Kalau dasar kita tadi, Islam sebagai agama, Umno ada dalam Fasal 3 Perkara 3, bukankah itu titik temunya?” kata Saifuddin kepada Utusan Malaysia.Beliau menolak gesaan pemimpin Umno yang tidak mahu sebarang kerjasama dengan pemimpin PKR Anwar Ibrahim dan DAP, mengatakan ia bukan prinsip parti Melayu itu dan menyifatkannya hanya sebagai sebuah “sentimen”“No Anwar, No DAP’ itu saya tak percaya ia dasar parti, saya cuma kata itu sentimen dalam parti.“Ada beza dasar dengan sentimen, dasar ia kekal, sentimen ini pula ia boleh hilang, tak kekal,” tambahnya.Beliau berkata bagaimana Umno dan PAS boleh menandatangani Muafakat Nasional walaupun wujud permusuhan politik antara kedua-dua parti itu sejak berdekad lamanya.Beliau berkata, dengan permuafakatan tersebut, ia menunjukkan kebencian antara Umno dan PAS di peringkat akar umbi hanyalah sentimen dan bukan dasar parti tersebut.Ulasan Saifuddin tersebut tampil ketika Zahid dan bekas presiden Umno Najib Razak meningkatkan usaha kempen yang mahu ahli-ahli Parlimen Umno menarik sokongan terhadap Perdana Menteri Muhyiddin Yassin, dengan kata dua diberikan kepada menteri-menteri Umno supaya mereka meletakkan jawaan daripada Kabinet.Minggu lalu, Zahid dan Najib mengetuai beberapa pemimpin Umno dalam sebuah sidang media bagi mengumumkan penarikan sokongan terhadap Muhyiddin bagi menggulingkan kerajaan Perikatan Nasional (PN).Setakat ini, dua menteri dari Umno, Shamsul Anuar Nasarah dan Noraini Ahmad telah meletakkan jawatan mereka selepas mendapat tekanan dari Zahid.Sekitar 30 orang ahli Parlimen Barisan Nasional termasuk ahli Kabinet dan pemimpin MCA dan MIC bagaimanapun mengenepikan desakan Zahid supaya mereka meletakkan jawatan, mengatakan mereka masih mendukung kerajaan PN.Muhyiddin telah bersetuju untuk menguji sokongan terhadapnya di Dewan Rakyat dalam persidangan bulan depan, keputusan tersebut juga sudah diperkenan Yang di-Pertuan Agong ketika beliau mengadap baru-baru ini.Dalam pada itu, Saifuddin menyuarakan harapan dengan peletakan jawatan dua menteri tersebut akan dapat menyaksikan Umno berganding bahu bersama PH untuk membentuk kerajaan.“Saya berkongsi pandangan saya bahawa kalau titik temu kepada satu parti itu bersifat dasar, ia satu yang mungkin boleh berlaku.”